text:
Minskys studentu etnografiskuo bīdreiba īlyudz iz vosorys nūmetnem ļauds nu LgSC. Bīdreiba dorbojās Boltkrīvejā, jī pīsadalēja myusu Zīmys školā decembrī.
Juļa beiguos ir senejūs omotu apvuiceibys nūmetnis: ausšona meitom, kūka dorbi puišim.
Paguojušajā vosorā mes ar Vitu Brišku pīsadalējem taidā nūmetnē. Beja interesnai i apgiut jaunu dorbu, i sasatikt, sasapazeit ar boltkrīvu jaunīšim.
Ka ir interese, pasoki maņ, Ilzei Sp.. Piedejais laiks dokumentu formeišonai deļ vizys.
Augustā jim paradzātys ekspedicejis Boltkrīvejis dīnvydūs i zīmeļūs.
Ari iz tom var pīsasaceit, pīredzis apmainei.
Ituos bīdreibys golvonuo interese ir etnografiskuo montuojuma apzynuošona i dokumenteišona. Rūkdorbi, tradicejis, mutiskuo folklora.
Ilze


c: text/html

text:
Beidzūt var bolsuot na tik par latgalīšu muzyku, dzīsmem i TV šovu daleibnīkim, a ari par latgalīšu gruomotu. Portals „Delfi” sadarbeibā ar Gruomotizdevieju asociaceju aicinoj pīsadaleit gruomotu muokslys konkursa „Zelta ābele 2011” bolsuojumā i nūsaceit vysskaistuokū gruomotu, kura konkursa nūslāgumā sajims publikys simpateju bolvu.
Par itū bolvu sasaceņš „Latgolys Studentu centra” izdūtuo gruomota „Es soku.Tu soki. Puosokys par krīzi”. Gruomota ir atzeita kai vīna nu skaistuokūs 2011. goda Latvejis prozys gruomotu i leidz ar cytim konkursā nūsauktajim izdavumim pīsadaleis gruomotu izstuodēs Latvejā i uorpus juos, puorstuovūt reizē i myusu vaļsts, reizē i latgalīšu gruomotnīceibu.
Par krīzis puosokom vari nubolsuot ite nu šudiņdīnys leidz 9. apreļam, nu vīnys IP adresis 24 stuņžu laikā teik pījimts tik vīns bolsuojums par vīnu no nominantu, liedza ar tū bolsoj kotru dīnu! 🙂

robotstxt: allowed

filter: keep


text:
Mīgainais nedeļgols. A nav nikuo svareiga iz pasauļa.
Beju ceriejuse beidzūt izgulēt mīga bodu i varbyut sakuortuot kaidys ciparu kartenis, a to datorā tikai kaidi padsmit gigabaiti atminis. Nu, lobi guodi na vysod pīsapylda. Kartenis drusku sakuortuoju, bet dabuoju kluot kaidus 4 gigabaitus – pošys taiseitī i kopeitī nu sibirīšu fotoaparatu.
Tuo vītā sutku juoju pa pasauli. Nakšņuoju iz greidys i izasmieju da seita. Kartenis i guleišona nikur napropuļs, a draugi i dzeive var paīt garom.
Nazkuo buksej itys dīnroksts, bet asu ari nūsakomuojuse. Vīnā juošonā. Deļtuo ari cerieju pajimt kaidu breivu šaļti i kluseņom pasabaksteit pa Gauju. Cik var. Dorbs aiz dorba.
Naasu pat puorpubliciejuse ite Dīnys gļukus, par cytim breinumim nimoz nadūmojūt.
Nav ari nikaidys puorlīceibys, voi itū kaids skaita. Lītoju kai arhivu informacejis salaseišonai. Pat ni kai klasisku dīnrokstu (blogu).
Da i kas vyspuor ir klaisisks dīnroksts.
Tī pseidobreinumi, kas niu ir vysuos avīzēs? Ka kaidai avīzei nav dīnrokstu sadalis, juos vaira nav. 😀 😀 😀 Beja laikam nu suoku Dīnai, tod jau paspruka: Latvejis Viestness, Naatkareiguo. Ak jau ir ari Latvejis Avīzei voi kai jū tī sauc. Tai kai jai nabeja RSS pādu, tod taidys avīzis nav. 😀 Asu par slinku, kab leistu adresūs.
Koč, nu ūtrys pusis, tī nav nikaidi dīnroksti, a nūpierkti autori. Cyts par naudu, cyts par vītu.
Viestness sūlēja maņ naudu. Tai kai namoksuoja, mīreigu sirdi izalyku par beigtu. Maņ jūs navajag. Ka jim navajag mane, vēļ lobuok.
A kam maņ īkšu guoztu. Da i vēļ nazkaidi mistiski īrūbežuojumi – nadreikst raksteit garai, nadreikst raksteit latgaliski. Tai i nasaprotu, kuo jim vajag. Nūsatynu aiz laika. Niu verūs, kai cyti autori roksta nazkaidu svīkstu. Labi, ka mane tī nav. :o)
Kaida auditoreja, taidi i autori. Kai jim sajuka E-viestness ar parostū Viestnesi, tai nikaida parāda. Čorts golvu lauž. Da i kam jim tī nīroksti. Eksperti. Juosasmej. Salaseiti nazkaidi pseidobreinumi i pasaukti par ekspertim. Zigurda Mežavylka vīn tik trykst i snīgbalteitis ar septenim rūkeišim.
Voi nu vysi autori ar vuordu jau roksta kam nabejs, voi ari nav svareigi. Roksta jī tī garai i tik gudrai, ka lobuok nabyutu mūciejušīs i par reizis saceitu, ka tī ir roksti, navys bloguošona. Pādejais tūmār nūzeimej ari provatumu, breiveibu i sova redzīņa i personeibys asameibu.
Da nūsašpļaut. Pi kuojis. Pa šaļtei maņ pateik pasarakt pa dīnrokstim. Taidi svešu dzeivu kaleidoskopi. Asu aboniejuse puors, interesnai. Jaunumus ar labi var redzēt – par kū capās bloguotuoji, tys i jaunums.
Poša īrācu, kai baiguo bloguotuoja. Da smīkls. Niu vēļ tei Dīna. Da cikom jei maņ namaisa dzeivuot, es varu likt ari tī. Vysmoz koč kaida motivaceja sasavuokt i kū nabejs pīraksteit. A to dzeivoj kai taida amorfa ameba.
Asu izlykuse kvotu – 1 dīnroksts nedeļā. Nu, ka galeigi nūbryukst, to mož div. Tai kai itymā nedeļā saguoja, kod pagaisa teksts i mīrynuojumam īlyku biļdi.
Tai es tī pluovoju i rokstu par vysaidim breinumim. Taišni mistika. Par saturu puors cylvāki roksta. Koč vyspuor komentari nav cīši indeigi. Voi nu jūs izdzieš. Koč it kai naizaver, ka pi munejūs dīnrokstu dzāstu. Vysmoz na taidā apmārā kai cytur portalā.
Es tik smejūs, ka kas mani tī var nūcenzēt voi saprast, ka puse ak jau nav puorskaitiejuse vaira par 1 teikumu. Da i vysleidza. Varu runuot par kū grybu, vaicuojumi byus par volūdu. Plus, vysaidi trokī.
Tod jau sakareiga diskuseja par tim pošim rokstim saīt Lakugā, kur Jureits (paļdis jam) puorpublicej. Koč puorskaiteit ļauds muok.
Nu ūtrys pusis – tei ir muna breiveiba. Cikom nivīns nadresej, es varu raksteit i tī, i te, i nazyn kur. Ka tikai muni teksti, puorlīceiba i ir vīta.
Kurs gribēs, tys atrass.
Ka kaidam vajag.


text:
Beidzūt sasajiemu i īguoju Tviterī čīpstēt. Piec puors reižu runuošonys i pīrunuošonys itymā augleigajā naktī, kod gulieju napylnys 4 suņdis i kod maņ kaids, kas naseņ beja atkluojs Dīvu, atlaidit, Tviteri, stuostēja, ka tys obligati ir juodora, partū ka ir juodora, partū ka cytaiž nabyus labi, partū ka cytaiž es mudri byušu uorā, partū ka cytaiž es byušu vaca, atpalykuse i nasekuošu tehnologejom.
Ka teve nav Tviterī, teve nav vyspuor. Tai jis saceja i beja kaifā nu sovu vuordu.
Es īsadūmuoju – vacī laiki, senejī ļauds. Ka teve nav bazneicā, teve nav vyspuor. Tu esi izraideitais, nakryškuons i varbyut – nabašnīks. Ni nu ituo pasauļa, uorpus juo.
Tai beja nazkod. Niu pasauļs mainuos tik bīži i mudri, ka kasdīnys tev juoīsakļaun jaunā bazneicā – jaunā i jaunā tehnologeju pasaulī. Piec diveju mienešu tovs telepons ir vacs. Piec diveju godu tovs dators ir hlams. Ka tu nasekoj leidza, tu pats esi vacs i na nu ituo pasauļa. Siedi pi TV i kiukoj, cikom cyti tviterej škārsteiklā i auž jaunus socialūs teiklus. Cyti škārsteiklā sasateik ar vysu pasauli, cikom tu iz dzeraunis ceļa najauši sasateic ar dzeraunis sābrim staraverim, kas īt nu sīna tolkys i kaneņā nas soldonū pīnu zupai, i nu reita pi pīna golda – pīna pījiemieju Tekli, kas brauc iz pīna mašynys, apsveic vysus vuordadīnuos i nūvielej daudz pīna.
Es jam sacieju, ka zynu par Tviteri, ka tys tok jau seņ nav nikas jauns, ka pat es tī asu jau seņ, jau nu 5. augusta, a maņ napateik, partū ka maņ ir muns iz WordPress bazis taiseitais dīnroksts. Ka es rokstu i kopeju cytur pīraksteitū jimā i maņ vaira pateik gari teksti ni eisi klīdzīni. Roksti, kurūs var īgrimt, navys eisziņu formata viests nu 140 voi 160 zeimu.
Tok jis saceja, ka vaira nivīns nikuo taida naskaita. Pologu naskaita. Nivīnam vaira nav tik daudz laika, kab skaiteitu kuo nabejs vaira par sms 160 zeimu. Voi Tvitera 140. Svareigū var pasaceit puors vuordūs, vyss puorejais ir līkuos informacejis pologs.
Tok es saceju, ka deļkuo tod vyspuor raksteit, ka tu navari pīraksteit tai, ka cylvāku īvalk tekstā i jis tī dzeivoj, elpoj, tic i dūmoj par lītom, kas nazkod tev bejušis svareigys, ka jis skaita i jimā dzymst breinumu pasauli ar puču pučem i demonu demonim, kreitūšom lidmašynom, grymstūšom laivom i piratim, mozom puosoku meitineitem i kačim, kas runoj i dzīd, vysaidim breinumu breinumim, kuo nabyutu bejs, kab tu nabyutu dūmuojs, bejs, rakstiejs i tod pats puorskaitiejs – aiz breinuma nazynuodams, kur liktīs. Partū ka tys reizē ir i tovs, i svešs.
Jis saceja, ka myusu dīnuos nivīns nikuo naskaita, tikai roksta. Roksts aiz roksta, ziņa aiz zinis, dīnroksts aiz dīnroksta, mīdz i lepej, mīdz i lepej, informaceja plyust kai upe lāzanim krostim – polu laikā pa līknem, puorsalej, sasalej, aiznas i atnas. Informacejis ir par daudz, vaira nudi nivīnam nikuo navajag.
Es apjuku. Ziņu ir daudz, moz ir pasauļu, kuo es grybātu satikt.
Jis vaicuoja, kura ir pādejuo gruomota, kū es asu puorskaitiejuse. Jis triumfēja.
Es apjuku vēļ vaira. Es eistyn naskaitu nikuo. Ka naskaita najaušus i vajadzeigus tekstus. Ā, kuknē, cikom vuorejās ēst, es pa vokorim šaļtim skaitu Reginu Ezeru, partū ka jei muok raksteit ar garšu. Kasdīnys pa puors lapeņom – na deļtuo, ka maņ intereseitu, ar kū vyss tys gols golā beigsīs, a partū ka maņ pateik process – škatynuot teikumu aiz teikuma i, cikom buļbys savyrst ar kuopustim i špeka gabalenim suteklī, vērtīs, kai vuordi sasalej i sataisa jaunu pasauli.
Maņ ruodīs, piec juos nivīns vaira nav muociejs raksteit tik vīgli par tik gryutom temom. Pajimt, paceļt i nest, pasaceit i byut atbiļdeigai par sovim vuordim, kab skaiteituojam nu tekstu tyktu breinums i kab jam palyktu vīgļuok. Kab teksts jū na īdzeitu zemē da placu i iznycynuotu ar bejušuo laika suopi kai videjā latvīšu prozā, kas vaid i par sevi, i vysa pasauļa nabyušonom. A kab teksts juo dzeivi padareitu vīgluoku. Pasaceitu kū nabejs taidu, kuo jam vajag i kas nas iz prīšku i īdvasmoj byut.
Iz Zīmysssvātku maņ izduovynuoja divejis gruomotys. Vīnu es atškeiru i aizškeiru. Jai ir vuoks šmuki dzaltonā kruosā i burtim ir teiri nikuo fonts. Tok es puorskaitieju laikam puors riņdeņu i saprotu, ka lobuok skaiteišu svešus blogus, na svešus mūrgus. Poetismi ir myruši. Jī solkonai smird piec vacu duku. Kai škapī biškriesleni i naftalins, sasajaucs ar peliejuma i duniejuma smoku. Kai taida vacu sīvīšu smoka, kod jūs kačs nasatur meizolu i jūs nu valerjankys pudelis izaliejušuo smoka sasajauc ar “Dzintara” smaržom “Intriga” voi “Reidzineicys nūslāpums”, a vēļ drupeit ūž piec saulispuču eļļā captu blīņu i nazkuo sveša.
Ūtru gruomotu es škeiru apjiemeibys pylna. Koč i malnūs vuokūs. Tei beja nazkaida jauna i ak jau jauka autoreite, par kū maita Ceplis niu pīrakstēja najauku recenzeju. Atsasādu Esplanadē autobusa beiguos, atškeiru gruomotu i brauču gostūs iz Imantu. Poša beju lapna iz seve – kai braucu sabīdriskajā transportā i skaitu gruomotu. Tai nabeja bejs godim – na deļtuo, kab es transportā naskaiteitu, a deļtuo, ka kasdīnys nabraukoju. Da i naskaitu tože. Raksteit eistyn ir vīgļuok. Ir interesnuok byut pošam deļ seve autoram, na broduot, leist, grimt, ceļtīs i krist, izalauzt, izkuopelēt pa svešu tekstu, kas gols golā aizvad na tī, kur vastu poša fantazeja. Vīgļuok ir byut pošam par radeituoju i dīvu, na vērtīs, kai ūtrys ar speideigu sintetikys paruku i ar sudobra folejā īteitu vāzu spielej dīvu i izalīk par radeituoju.
Muna laime nabeja ilga. Teksts varbyut i beja nikuo, koč šaļtim naveikli jaunekleigs i nanūsleipāti breivs i reizē sapeits kai jauns kumeļs, kam nivīns vēļ nav īvuiciejs, kai apsaīt ar sovom garajom kuojom, kas matās aiz vysa i kam saiminīks vēļ izlics pynāklus, kab napraška zyrgabārns nanūbāgtu paceļu. Šaļtim taišni īsuocieja tekstā ir breinums, partū ka jis vēļ nav nūgurs viltuot i izdūmuot dzeivi, maluot i sepinēt par tū, kuo nikod nabeja bejs voi varbyut kuo nikod nabyus pa eistam. Partū ka jam vyss vēļ ruodīs kai breinums.
Kai tyku da pyrmuos pošnuoveibys, par reizis gruomotu aiztaisieju cīši. Tys beja laikam pi Botaniskuo duorza. Daguoja sēdēt i vērtīs uorā pa autobusa lūgu tymsā i dūmuot – kurā šaļtī radeituojs apmauc paruku i suoc izalikt. Kurā šaļtī izdeviejs ir nūticiejs, ka juo sudobra folejā īteituo vāza spēs izškeļt iudini nu kliņts.
Ka nav kačam pīna, to juo naizgluobs nikaids teksts. Koč kū tik stereotipiski vacu tik jauna cylvāka i jauna autora tekstā nabeju dūmuojuse īraudzeit. Pat napasaceņšu daskaiteit da gola – voi autore izspielej vacū spēli i beiguos pasoka būra vuordus: “Hop, vyss beja tikai mali!”, voi ari aizbrauc pa vacom ramom i beiguos daslādz ar atslāgu – tai tam byus byut.
Ka es asu puorskaitiejuse Luoča “Zvejnīka dālu”, Jaunsudrabeņa “Aiju”, Repšis “Guņszeimi”, Aizpurītis “Nakts mauduotuoju” i vēļ padsmit romanu par boltuos suknēs apsamaukušūs navaineigūs ci mauceigūs jaunovu pošnuoveibom nalaimeigys ļūbisteibys piec, kam maņ vēļ vīns? Pareizi, nikam. Ka es grybu īraudzeit tekstā svešys dzeivis i smierts, es skaitu svešus blogus. Voi verūs pa lūgu. Voi eju pa īlu. Voi izdūmoju.
Koč patīseibā maņ ir pīkuost par jaunuokū latvīšu prozu. Ka jei naīīt munā dzeivē i napajem muna pruota kai breinums, taitod juos nav. Dzeive ir par eisu, kab es skaiteitu dryumus, garlaiceigus i nastyprus tekstus, raudzeitu saprast svešu pasauļu haosā nūkleidušus i pseidomuokslinīciskā i viltuoti rodūšā manīrē izškeidušus vuordus ar aizpluovuojušom i naprecizom nūzeimem, par kū vaira navolda ni autors kai skaiteituojs, ni skaiteituojs kai autors, a poši vuordi maun sovuos nūzeimēs kai aizamaļdiejušys i vīnā akvarejā sasvīstys vysaidu jiuru zivs, kas sovā storpā rejās i grīžās kai suni, kūž vīna ūtrai nūst spurys i aplaiž vīna ūtru ar lipeigom slimeibom, nūspruogst i maun ar vādaru iz augšu kai pīsapyutuši parašuti.
A skaiteituojam gudrai juomaun ar golvu – taida jau ir tei sirrealistiski metamorfoziskuo i pluovojūši postmodernuo literatura, taidai jai byus byut. I nivīnam nav tīseibu i pruota pasaceit – karalīne ir vaca i plyka, juos ciči kircinej tukši, partū ka jimūs nav ni pīna, ni vieža.
Ir vaira nikai skaidrys, ka es naskaiteišu ari nikaidu Tviteri, koč tī byutu 30 zeimis voi 25 zeimis teksta. Varbyut vīneigi šaļtim, kod tys 140 zeimu garais teikums i teksts byus vītā i jimā nazkas īsazibēs kai smiļkšu gryuds upismolā, rosys lase zuolē i ka jimā byus nazkas taids, kas sajims munu pruotu i viereibu i nalaiss vaļā.
A dzeive poša patīseibā ir breinumu pylna. Spēj tik īraudzeit. Vysi tī ļauds, jūs karakteri, jūs pozys, jūs izanesšona i lela, jūs vuorguos vītys i kompleksi. Verīs i breinojīs.
Maņ pateik vērtīs iz ļaužu. Kai jī doncoj iedneicā pi golda, partū ka pa radeju skaņ lipeigs meļdeņš, kai jī dzīd bolsā tukšā koridorā, kod dūmoj, ka ni aiz vīnu durovu nivīna nav, kai jī veikalā skaļā postoruos tīsys bolsā skaita žurnala rokstu par citplanetīšu atīšonu.
Īsadūmoj, stuov buoba pumpainā humpalu mietelī, iz golvys zeče ni zeče, nazkas adeits i sasprausts ar leiku odotu i jei bolsā skaita pi tomatu i ogūrču, mandarinu i apeļsinu stenda: “Tā diena nāks, viņi atlidos zilos kuģos un atnesīs kosmosa neremdināmās gudrības, kurām līdzās jebkurš rietumu zinātnieks sajutīsies kā kusls bērns. Jo patiesā gudrība ir druīdu spēks, kas iekalts senajos akmeņos, kas vēsta par citplanētiešu atnākšanu. Ne velti tie novietoti pusaplī, kas atgādina Sīriusa kontūru, ja uz to raugās no Mēness puses un neņem vērā debesu frakcijas marginālos starus, kas atstarojas tukšajā telpā un pazūd.” Voi koč kū taidu. Tikpat pravītisku i puorpasauleigu. Koč kū tikpat unikali šokejūšu i fascinejūši baisu i reizē breineigu kai jukušuo buoba pi ogūrču i tomatu stenda.
Pasauļs ir breinumu pylns. Navajag nivīna teksta, partū ka vyss taipat skaņ kai izdūmuots i izaver vysleidza kai nūsepineits. Verīs i breinojīs, kai tai var. A var. Dzeive.
Šudiņ beju iz baigi lobū pasuokumu. Jaunīšu energejis i trokuma atombumbu – jaunuos inteligeņcis forumu. Nazkai īraudzieju itū informaceju i dūmuoju, ka ak jau kaida parteja vervej kadrus i luopej sovus ideju krizis izāstūs caurumus. Dabiska pīsardzeiba, kod politizeits ir vyss i vysur vari atsaraut kodeišonu i smadziņu skoluošonu. Nūliemu aizīt apsavārtu – kai tys teik dareits i voi teik dareits.
Lobuo ziņa – nateik dareits. Nabeja pat žurnalistu, tys ir, es jūs namanieju. Tok organizatoru izjimtuos kinys byuškūšys Youtube. Ari labi.
Medeju pi ituos ideju i jauneibys trokuma atombumbys nabeja. Lobys zinis nivīnu nainteresej. Kuru medeju lai intereseitu jaunīši, kas dūmoj, ka jī zyna, kai tikt uorā nu globaluos i Latvejis krizis. Medejus interesej pyust krizis burbuli leluoku. Bīdeit i šausmynuot. A jaunīšim nūsaspļaut, jī dzierkstej i skaņ, runoj, sprīž i taisuos izdareit breinumu lītys. Ak jau i izdareis.
Tai es, īdama iz tīni, dūmoju – kas ir jaunīši i da cik godu ļauds ir jaunīši. Šaļtim es sev pasaruodu tik vaca kai muote zeme – sasačerveliese i sakoltuse kai vaca bruņurupuča mugura, iz kurys stuov četri zylūni i tur zemi. Voi ari zeme, iz kurys stuov četri zylūni i tur bruņurupuci, iz kura stuov treis zylūni, kas tur bruņurupuci, iz kura stuov diveji zylūni, kas tur bruņurupuci, kas tur zylūni, kas natur nikuo, a kam iz suona ir izkruosuota zyla pučeite ar dzaltonu videņu. Nu, koč kai tai.
A tod cytu dīnu es nūsaspļaunu par pareizū dzeivi, apmaucu kedys, šļiucu ar jom pa apladuojušū ītvi, šļudzineju i šliukoju, dzīžu bolsā leidza dzīsmem, kas skaņ munuos austeņuos, rūkys sabuozuse puscaurūs bikšu kārmynūs, kapuce, dzeive, juoskrīn. Nu kaids tī vacums, pi valna. Pīkuost.
Šudiņ saprotu, ka cylvāks ir jauns, cikom jis tic, ka jis var apgrīzt pasauli ūtraiž. Tu navari? Es varu. Partū ka es zynu, kai tū dora – pajem vāzu, atsasper pret bruņurupuča muguru, pastum nūst vīnu zylūni i grīž. Tai, kab zylūni varātu apsamaineit vītom, atsapyust i suokt vysu nu suokuma.
Vēļ es saprotu, ka cylvāks var apgrīzt pasauli ūtraiž, ka jis jem grīžamū mītu i grīž, navys soka, ka kaidam byutu juogrīž, partū ka byutu labi, ka kaids pagrīztu. Keduos ir spāks. Vaira nakai spicpapiežūs. Kedys ir tiuļuok zemei.
Tok vyss ir daudz vīnkuoršuok. Ka es tycu, ka es varu, i ka maņ tuo vajag. Ka atsarūn vēļ koč vīns, kas tic, ka es varu, i kam tože vajag. Tod tai i byus. Partū ka tai ir juobyut – es jau asu tū tai izdūmuojuse.
Paruodeišu foršu cacku – jū sataisēja japuoni. Maņ pateik ideja, muzyka i meitiņu suknis. Maņ vyspuor pateik daudz kas nu japuoņu, jim ir nazkaida taida skaidreiba, kas ir tikai sprostā Latvejis dzeraunis sātā, kas dzeivoj harmonejā. Partū ka fen šui i vyss cyts ir tikai logiska i nu līkuo breiva pasauļa kuorteiba. Kai stidzenis nu ustobys iz klāvu i nu klāva iz pyuni i dīvkūceņš i peliejumu kryumeni pi pierts. Tik mes naasam muociejuši tuos stidzenis nūsaukt kai nabejs, pataiseit par mūdi, publicēt speideigā gruomotā i izdūt Japuonā.
Kaidu nedeli voi pusūtru atpakaļ, kod beja lelī soltumi, pi ustobys lūga daguoja irbeitis. Zīmys mikrieslī pa snīgu mozim piedenim kai vistenis, plyukuoja ustobys prīškā zuoli i sieklenis, koklus staipeidamys. Es siedieju pi kuknis lūga, iežu batviņu zupu ar vuškys gali i tymā šaļtī saprotu – itū momentu es atguoduošu vysu dzeivi. Dzeiva radeiba nu teirumu i pļovu atīt ustobys prīškā. Breinums.
Taipat kai es atguodoju cytu breinumu. Kai es bierneibā vīna poša eju pa pļovu, nav nivīna cylvāka, tik pasauļs apleik – lels, lels, augsts, augsts. I maņ apleik pa pļovu staigoj bacjani (starki), cyluodami garuos kuojis i maklādami nazkū zuolē. Jī ir tik leli i bolti, a es asu tik moza i sorkonā mieteleitī. Jī nasabeist nu mane nicik, tik pasakuop molā i palaiž mani īt tuoļuok. Es eju pa pļovu, i putyni pasaškir munā prīškā, napuortraukdami ēst i staiguot sovu ceļu. Leli, bolti putyni vysapleik i klusums. Taidā reizē dzeive dasadur pi dvēselis i tu palīc bogotuoks, i nazkas īsaskaņ i vaira nabeidz skanēt nikod.
Tei ari ir jauneiba – vērtīs iz apleicejūs ar bārna acim i ticēt, ka vysi ir lobi i vyss ir lobs. Ka pasauļs paīs sūleiti pretim, paleidzēs, atbaļsteis, byus prīceigs par tevi. Ka pasauļs paīs nūst nu ceļa, tok ni tu maiseisi pasauļam, ni pasauļs tev. Ka pretim guojiejs iz šaurys lapys pasaraus molā, kab palaistu teve garom, i nagribēs nikuo ļauna. Ka pasauļs navielēs tev ļauna, nakūss, narībs, nasmuodēs i napadareis okla, kūrsla, vaca i klyba. Ka jam byus prīca, ka tu ej, dori, dzeivoj i tev saīt tik labi.
Jauneiba ir puorlīceiba, ka tu vari vysu. Ka ar 25, 140 voi 14622 zeimem tu vari puormaineit pasauli. Ka ir gona ar vīnu vuordu i vyss izamaina. Ka tu soki vīnu vuordu i vaira nikuo nav pa vacam, vyss ir jauns. Ka tu soki tikai vīnu vuordu, i muna dvēsele teik vasala.
Tai ir juodzeivoj. Vīnu šaļteņu pa prīšku dzeivei i vīnu drupaneņu viers zemis. Cytaiž a nikai.
Nu diena.lv


text:
Guoju šūvokor pa naseņ pīsnygušū snīgu, zam kuoju reizē kruokstēja i šļakstēja.
Beju laimeigi nūlykuse gulēt obejus bārnus, iznasuse miskasti (ka kaids maņ saceitu, ka aizīt da konteineru ir svātki), aizguojuse iz veikalu, nūpierkuse saldiejumu, pa teleponu beidzūt sazvaniejuse vysys pa dīnu atlyktuos sarunys.
Taisiejūs viļkt nu sumkys saldiejumu i apēst, bet telefonā īraudzeju ziņu “Ir augšā!” – bāc. Seikais pasamūds. Kai to. Par daudz vīgli i mudri aizmyga. Na jau iz nakts. Otkon vyss nu jauna.
Reizē dusme, žālums i miļzeigs nūgurums. Kai izkuopt krostā i saprast, ka iz solys.
Vysa dīna šudiņ kai pa teļa syudim – to vīns apsačuruojs, to ūtrs, to vīnam kaka, to ūtram, to atgryuds, to apsaliejs, to īsasprīds, to nūkrits, to navar, to nagrib. Vysu dīnu esi bejs div pasauļu gluobiejs.
Guoju pa apsnygušu prīžu mežu i iežu saldiejumu. Īpyut. Naskrīšu. Nivīnam gobols nanūkriss. Pasamūds. Kū ta vaira.
Varbyut šudiņ tys ir vīneigais laiks, kod es asu vīna.
Karteņu īraudzeju nazkur feisbukā. Vysu cīnu autoram. Precizi da mīļu.
Kod pyrms izsvīsšonys laizeju saldiejuma papeiru, tei beja kai rutina. Īrostom mēlis kusteibom. Soldons. Tok nikuo taida.
Aizadūmuoju – pyrms nazcik godu prīceigai raksteju, ka tik ilgi, cikom nūlaizi saldiejuma papeiru, bierneiba nasabeidz. I padūmuoju – a koč kuru šaļti tei vaira nav bierneiba, bet skūpums. Navar že izsvīst saldiejumu, kū var apēst.
Atguoju iz sātu, nūsavylku, nūlyku sumku, guoju midzēt par jaunu. Tikai pusūtra stuņde dorba, i bārns īgrymst mīgā tik dzili, ka vaira napasaceļ.
A pošai mīga ni acī. Tikai vyss kai vata, vyss vīnleidz svareigi i nasvareigi.
Pusūtra stuņde munys dzeivis. Kačam zam astis.
Vysu laiku fonā dūmoju par piecdzemdeibu depreseju. Napalaist garom, cikom vēļ vari runuot i pasaukt paleigā. Voi mozums dzierdāts.
Skumt it kai nav laika. Nav laika sātu kuortuot. Stuovi pi lūga i verīs, cik breineigai snīgs grīžās lampu gaismā. Prīdis apsnygušys kai puosokā.
Reizem saprūti, ka nav laika apsaviļkt voi izmozguot motus, partū ka svareiguok par ritualim ir nikuo nadareit. Lai piec šaļtenis ītu, skrītu i nūmozguotu kuknis skapeišus, kas nūteciejuši ar nazkaidom bryunom streipem. Lai saprostu – cik vīgli i labi, ka teiri skapeiši.
A korsts kakao ar cukru, cikom bārni guļ. Tei ir laime, pasaceļšona i nazkas nu dabasu. Vaira nikuo i navajag. Varbyut vīneigi izīt uorā vīnai bez bārnu. Koč voi iz miskasti. Voi da peiļu iz azaru.
Jī ir tik breineigi, bet bārni apād na tikai egoismu. Jī var apēst vysu. Tok tuos rūbežys, tī cītūkšni nazkai juonūtur, kab, bārnim aizejūt, napalyktu tuksness. Laiks paīt mudri.
Verūs, kai socialajūs teiklūs vīni līk Adventa vaiņukus i sadagtuos svecis, a cyti kai kotru godu pukst, ka teiklūs ir viņ svecis i vaiņuki. Sok, otkon tī svātki īt. Otkon tei jimšonuos, gaideišona, skrīšona, gataveišonuos. Cik var gaideit. Juodzeivoj niu.
Tikai tekstūs taids ryugtums, ka taida “niu” maņ nasagrib. Lobuok tuos kakys, čurys i lipeigi piersteni. Partū ka piec ituo “niu” byus vēļ symtim i tyukstūšom cytu “niu”, kas byus varbyut na vīgluoki, tok cytaiduoki. Tok jī byus. Svātki atīs, aizīs, otkon atīs. Īelpa, izelpa, īelpa.
Teireju kukni. Pa mazeņam. Svātki īt kluseņom, a es pa mozam gabaleņam eju jim pretim, pa kaidam teiruokam sātys fragmentam, partū ka teireit sātu reizem ir vaira teireit sevi, na skapeišus.
Pa vacam īrodumam īguoju draugiem.lv – jī vēļ ir dzeivi, serveri ryuc. Attaiseju sadaļu “Pirms 10 gadiem”.
Tik daudz mozu bārnu. Vysi tik jauni, šmuki, glupi i laimeigi. Nav ni škieršonūs, ni jaunu sasatikšonu.
Niu es saprūtu, parkū munim bārnim tikpat kai nav vīnaudžu draugu i draudziņu vydā. Munim teiklu kontaktim tī bārnu “niu” beja tod.
Paādušais naādušuo nasaprass. Tod maņ vēļ tik daudzi ceļu beja juonūīt. Tik daudzi naivuma i glupuma juonūtryn. Dzeive kai žvyrs, kas greidys dieļus, ruodīs, sazīž, a gols golā pataisa boltus.
Pyrms 10 godu beja tys gods, kod es 2 reizis brauču iz Sibiri, kod prīškā vēļ beja projektu atskaitis i spēleite “treis profesori, trešais līks”, 6 bronhiti piec kuortys, naivums bezgaleigs i gryutuo muoceiba “es dreikstu byut naloba”.
Lai voi kai, lai cik skaistai, ūtru reizi es ituo vysa nagrybātu. Es grybu niu.
Šaļtim ruodīs – a kur jī vysi pagaisuši. Nav nivīna. Zvoni, nazvoni. Komentej, laikoj, šārej, ignorej. Dzeivūs to nav. Koč kū redzi feisbukā voi tviterī, kaidu seiku šaļteņu nu svešūs i draugu dzeivu, a jūs pošu nav.
Koč varbyut mane pošys nav. Itei zīma nazkai juonūdzeivoj. Janvarī jau saule. Tod marts. Tod sulys. Tod jau mož byus vīgļuok. Ka ni vīgļuok, to cytaižuok.
Aicynoj gostūs vīnu, ūtru, trešu reizi. Cikom saprūti, ka taipat jau nabrauks. Da i voi es vaira grybu, kab atbrauktu. Varbyut paguotnei juoļaun aizīt, kai aizguojs symtim ļaužu, ideju i nanūtikšonu.
Ka nazkas nanūteik, ir īguļdeits par moz dorba voi ari tam vīnkuorši nav juonūteik. Aksioma. Der na tikai projektim.
Kod maņ beja kaidu 20 godu, nazkai vīseibuos, kur beja viņ radinīki, tāvs saceja, ka jam nav draugu. Jis saceja – jauneibā beja draugi, niu nav. Da i kam maņ draugi. Kas maņ nu jūs. Tai jī vysi pagaisa.
Tys skanēja tik ryugtai, bezcereigai. Kai sīna pļaušona, vesšona, meiceišona iz bluoča. Gryuts dorbs, svīdri, kab turātu gūvi, kab kai vuoveris ritinī moltūs iz vītys. Kai vysa pīaugušūs dzeive. Gods nu goda – apart, īsēt, izravēt, nūpļaut, savest, sanest, izraut, izrakt, apart, salikt, saskuobēt, apēst. I nu suokuma.
Gūvi, mašynu, sātu. Pa kuru laiku lai draudzejās i dauzuos pa pasauli. Pa kuru to laiku nazkaidi draugi. Volkuotīs, satikt. Sovu laiku, jūs laiku.
Tūreiz nūdūmuoju, ka maņ tai nabyus. Taipat kai dūmuos rokstu, kū i kai nadareit vacumdīnuos.
Draugi tok ir vyss. Tys ir kai īsaļūbēt pasaulī i sajust, kai atskaņ. Draugi tok i ir tei pasaceļšona.
Bet tod jī pa vīnam pagaist. Sovā dzeivē i nazkur pasaulī.
Verīs tuos 10 godus vacuos kartenis draugiem.lv i nasaprūti – tod beja dzeive voi niu ir dzeive. Nazkaida nasaprūtama karteņu kolaža nu svešu dzeivu, kam nav nikaida sakara ar munom atmiņom.
Siedi i dūmoj. Voi tys, kū es niu dūmoju par sovu vacumu i sovom apsajimšonom iz vacumu, koč par 5 % byus taisneiba.
Laikam juoīt gulātu. Gona.
Nakts pīder maņ. Varbyut pavysam nalelā mārā ari tekstim.
Izastīpt vysā garumā gultā, atsluobt i nikuo nadūmuot. Kai ir, tai ir. Kai beja, tai nabyus. Off.


text:
Vysys latgalīšu gruomotys vīnā vītā
Ka gribi pierkt
Reigā – e-posts reiga@lgsc.lv, tel. 261 492 07 (Vineta)
Ka gribi puordūt
Ka Tev ir izguojuse gruomota latgaliski ci par Latgolu, ka esi izdevs disku ci sataisejs ar Latgolu saisteitu suveniru, dūd ziņu!
Tel. 291 530 77 (Artis)
Ka gribi sovā pasuokumā
Pīduovojam leluokū latgalīšu gruomotu i disku preču stendu Tovā pasuokumā
Tel. 291 530 77 (Artis)
Paļdis breivpruoteigajim!
Myusu stendā struodoj LgSC bīdri i atbaļsteituoji
Tī ir jaunīši, kas gryb paleidzēt latgaliskajam sasnīgt sovu adresatu i īsasaisteit latgalīšu kulturys dzeivē. Ka jī i nazyna vysus latgalīšu kulturviesturis smolkumus, jūs voda gribiešona dareit nūdaeigu dorbu. Tikai jūs deļ latgaliskuos precis kliust vīgļuok pīejamys.
Ka esi gotovs breivpruoteigi paleidzēt tierguot – zīduot sovu laiku i īgiut jaunys zynuošonys – dūd ziņu!
E-posts ilze@lgsc.lv, tel. 295 12 432 (Ilze).
Paļdis pierciejim!
Lai mozs, bet kotrs pierkums ir īguļdejums latgalīšu kulturā. Īgiutuo nauda teik atdūta izdeviejim, sadarbeibys partnerim i īguļdeita jaunu latgalīšu kulturys nūtykumu radeišonā.
Nūpierkūt pi myusu latgalīšu gruomotys i diskus, Tu veicynoj latgalīšu kulturys daudzveideibys sasaglobuošonu i atteisteibu.


text:
100%. tiuleņ byus pavasars, partū ka piercieji veikalā suokuši aizmierst cymdus. tys vysod nūteik pošuos zīmys beiguos. tai maņ vakar sacēja Lucija, kas par puordevieju struodoj jau nu krīva laiku.
a vystom jau niu īsasuocs pavasars – kuopelej pa snīga kupanom, dzer kiustūšu iudini i jau kaš zemi, kur pīsaulē atsalaiduse. pareizuok sokūt, brīn da pus kuojis pa dublim i laimeigys.
naizbāgami ir pavasars – Viļānu tiergā iudiņa beja vaira kai asfalta. kuojis slapnis, pa lada putru sleid. i vysuos moluos tiergoj ogūrču i tomatu sāklys, vairseipūleņus i lileju seipulus. aizguojom da vacūs kopu, kur tiergoj dzeivnīkus. syvāni beja tikai 1 mašynā, cenu nazynu.
beja Pļorka (ci Florence) ar sovu tačku – sēd vaca i leika babeņa lada jiurys vydā iz tačkys i kastē jai sūpluok sierms gaiļs ar sasītom kuojom – trycynoj sorkonu seksti. vys kaida dzeraunis buoba atīs i pajims jū sovom 10 visteņom par prīcu – cuoleišu to vajag. i vystom prīcys vajag i gaiļa dzīsmis.
cytā koktā kastē auss škurynuoja truši, cytā nu kuojis iz kuoju meicējēs izadiejušuos fabrikys vystys, kam teik dūta ūtruo īspieja – atsakūpt dzeraunē, izbezdēt pa vosoru kaidu ūlu i rudiņ zupys kotlā.
a pi vīnys mašynys pīkabis kuoša beja dasīti div suni zylā kaprona stričī. trynuos vīns car ūtru, kuceitis Reja i Brenda. Rejai gods i kolleja purns, bīzs kažuks. Brendai 7 mieneši, lāpauša skatīņs i garys kuojis.
vaca sīvīte atvaduse nu Stiernīnis i puordūd – zīmu savaidiejuse ar pļaušom, vaira navar turēt saimisteibu. treis gūvs nūdavuse, a kam jai vairs suni?
jei stuostēja, kai iz tiergu kotru dīnu poša vaduse pīnu, kai siejuse sīru – eļnis dorbs i nūsajimšona, da i spāka vaira nav. i veseleiba cauri.
tai vot es i tyku pi ilgi maklātuo suņa. “Pučukolnā” niu jauna saimineica. lai tik aug gudra i pacīteiga.
i Luočam, munam kiulys kruosys suneišam, prīceiguok. a to beja palics vīns pats iz diveju sātu.
2 Comments
-
Smukas tās Tuklās Vistas, biezajās biksēs… Un tik brīvas!
O, sveicynoju Tevi ar jaunu suni!
Leave a Comment
-


text:
PYRMAIS LASEJUMS
Am 6, 1a. 4-7
Bogōtnīku vīglprōteiba.
LASEJUMS NU PRAVĪŠA AMOSA GRŌMOTAS
Tai soka vysuvareigais Kungs:
«Bāda bezryupeigajam Sionā un tim, kas
pasaļaun uz Samarijas kolnu! Jī guļ zylūņkaula atpyutas krāslūs un izastīp sovōs
gultōs, ād jārus nu gonomō pulka un teļus nu lellūpu bora vyda. Jī dzīd arfas
skaņu pavadeibā, leidzeigi Davidam gudroj sev muzykas instrumentus. Jī dzer
veinu nu kausim, ir svaideiti ar vyslobōkom eļļom un nimoz naskumst par Jezupa
drupom. Tōpēc tagad jī dūsīs prūjom kai pyrmī storp trimdinīkim, un tiks aizvōkts
šys pleitnīku bors.»
Tys ir Dīva vōrds.
PSALME 146 (145)
Refrens: Teic,
muna dvēsele, Kungu! (R. Ps 104, 1a) vai: Alleluja.
6 Kungs
uzticeibu sorgoj uz myužim,
7 nas
taisneibu apspīstajim,
dūd izsolkušajim maizi.
Kungs atbreivoj važōs īkoltūs.
Refrens
8 Kungs
atdūd oklajim gaismu,
Kungs paceļ nūmōktūs,
Kungs mīļoj taisneigūs,
9 Kungs
sorgoj svešinīkus;
Refrens
bōriņus un atraitnes jys atbolsta,
bet izjauc grēcinīku ceļu.
10 Kungs
vaļdeis myužeigi,
tovs Dīvs, Sion, – paaudžu paaudzēs.
Refrens
ŪTRAIS LASEJUMS
1 Tim 6, 11-16
Bausleiba jōnūsorgoj napōrkōpta leidz pat Kunga atnōkšonai.
LASEJUMS NU SVĀTŌ APOSTOLA PŌVULA PYRMŌS VĒSTULES TIMOTEJAM
Tu, ak Dīva cylvāk, sekoj taisneibai, dīvbejeibai,
ticeibai, mīlesteibai, pacīteibai, lānprōteibai! Izceinej lobū ticeibas ceiņu, īgyusti
myužeigū dzeivi, uz kuru tu esi aicynōts un kuru esi atzinis ar lobu līceibu
daudzu līcinīku prīškā. Es tev pavēleju Dīva prīškā, kas vysu uztur dzeivu, un Kristus
Jezus prīškā, kas deve lobu līceibu Poncija Pilata laikā, lai tu bausleibu sorgōtu
naaptraipeiti un navainojami leidz myusu Kunga Jezus Kristus atnōkšonai, kuru
sovā laikā parōdeis svēteigais un vīneigais Varenais, vaļdnīku Vaļdnīks un
kungu Kungs. Jam vīneigajam ir namērsteiba, un jys mīt napīejamā gaismā, kū nav
redzējis nivīns nu cylvākim, un ari redzēt navar: jam gūds un myužeigō vara.
Amen.
Tys ir Dīva vōrds.
PYRMSEVANGELIJA DZĪDŌJUMS
2 Kor 8, 9
Alleluja.
Jezus Kristus, byudams bogōts, jyusu dēļ
ir klivis nabogs,
lai ar sovu nabadzeibu jyusus dareitu
bogōtus.
Alleluja.
EVANGELIJS
Lk 16, 19-31
Leidzeiba par Lazaru un bogōtnīku.
LASEJUMS NU JEZUS KRISTUS EVANGELIJA, KŪ UZRAKSTEJIS SVĀTAIS LUKASS
Tymā laikā Jezus saceja farizejim:
«Beja kaids bogōts cylvāks, kas gērbēs
purpurā un smolkūs audumūs un ik dīnas lapni dzīrōja. Bet pi jō durovom gulēja
kaids nabogs, vōrdā Lazars. Jys beja pōrklōts vōtim un ilgōjōs ramdynōt
izsolkumu ar tū, kas nūkryta nu bogōtnīka golda. Bet suni nōce un laizeja jō
augūņus. Un nūtyka tai, ka nabogs nūmyra, un eņgeli jū aiznese Abrahama klēpī.
Un nūmyra ari bogōtnīks un tyka apglobōts. Un eļnē jys, cīsdams mūkas, pacēle
sovas acis un nu tōlīnes īraudzeja Abrahamu un Lazaru jō klēpī. Un jys saukdams
saceja: «Tāvs Abraham, apsažāloj par mani un syuti Lazaru, lai jys īmārc sova pērsta
golu yudinī un atvāsynoj munu mēli, jo es ļūti cīšu šymōs līsmēs.» Bet Abrahams
atbiļdēja: «Pīmini, dāls, ka tu sovus lobumus sajēmi sovā dzeivē, bet Lazars
turpretim ļaunu. Un tagad jys šeit teik īprīcynōts, bet tu cīt mūkas. Un klōt
pi vysa tō storp mums un jums atsarūn lels bezdibiņs, lai tī, kas nu šejīnes
grybātu aizīt pi jums, tō navarātu, ni ari nu turīnes kas spātu atnōkt pi
mums.» Bet jys saceja: «Tod es lyudzu tevi, tāvs, ka tu jū aizsyuteitu uz muna
tāva nomu – maņ taču ir pīci brōli – lai jys breidynoj tūs, ka ari jī nanūnōktu
šymā mūku vītā.» Bet Abrahams atbiļdēja: «Jim ir Mozus un Pravīši. Lai klausa tūs!»
Bet jys saceja: «Nā, tāvs Abraham! Bet jo kaids nu myrušajim aizītu pi jim, tod
gon jī atsagrīztu.» Bet Abrahams jam saceja: «Jo jī naklausa Mozu un Pravīšus, tod,
pat jo kaids nu myrūnim augšancaltūs, jī naīticēs.»»
Tys ir Kunga vōrds.


text:
Vikipedeja
Vikipedeja (anglīšu: Wikipedia) — daudzivolūdeiga škārsteikla eņciklopedeja ar breivu turīni. Jei pīraksteita, izlītojūt wiki tehnologeju. Vikipedejis infrastrukturu patur napeļneiguo organizaceja 'Wikimedia Foundation', kura daboj pazīdu nu vysa pasauļa.
Puslopu ruodeklis
Kūpeiga dazynuošona[pataiseit | labot pirmkodu]
Eņciklopedejis rakstīņūs pasūleitū informaceju breiv na viņ skaiteit, a i puorspīst i cytaiži plateit; autortīseibys iz informaceju irā cīši aprūbežuotys. Vysu itū turīni pīrakstejuši skaiteituoji - ci registrāti lītuotuoji, ci anonimi gosti. Vikipedejis anglīšvolūdeigais projekts aizasuoce 2001 gods janvara 15 dīnā. Na par ilgu atsaroda taidi poši projekti i cytuos volūduos. 2005 gods decembra mienesī suocēs dorbs pi latgaļu Vikipedejis testa versejis.
Vikipedejis lobums[pataiseit | labot pirmkodu]
Rakstīņu skaits[pataiseit | labot pirmkodu]
Itū enciklopedeju (anglīšu volūdā) regularai papylda tyukstūšys cylvāku, kuri labi zyna sovu omotu i muok raksteit saprūtamai.
Tai var labi konkurēt ar komercialom eņciklopedejom. Anglīšu Vikipedejā 2006 gods beiguos beja kaidys 960 tyukstūšys rakstīņu (5-10 reižu vaira kai Britannica - lelajā Britu eņciklopedejā). A latgalim izdrukavuotys myuslaiceigys eņciklopedejis navā vysā, partū Vikipedejai ite var byut unikala role, ka byus koč nazcik desmišu ļaužu, kuri ite raksteis ap vysaidom zineibys i ļaužu dzeivis atzarem.
Guodu boguotums[pataiseit | labot pirmkodu]
Vikipedeja navā atsaceiga vīnai ļaužu grupai, partū jamā irā daudzipuseiga dazynuošona i visaidi redzīni. Vītys ite atlycyn, i tys ļaun apsavērt temu lobuok na parostajuos, drukavuotajuos eņciklopedejuos.
Moksa[pataiseit | labot pirmkodu]
Informaceja Vikipedejā namoksoj nikuo, jei pasūloma sadareibā ar GNU Breivuos dokumentacejis liceņceju, partū pi juos datikšona irā vysim, kurim gribīs. Cytys eņciklopedijys duordži moksoj i Latvejā juos moz drukavoj i puordūd.
Vikipedejis kritika[pataiseit | labot pirmkodu]
Vysu breivai papyldomajā eņciklopedejā izagoda i tryukumi, kurus juos kritiki pīmiņ saceidami, ka Vikipedejis projekts nadereigs voi nūlykts nalūbei. Cieškuok dzierdātī kritiku argumenti taidi:
Vandali[pataiseit | labot pirmkodu]
Kuri nakuri cylvāki teišom samaitoj Vikipedejis rakstīņus, izsvīž jūs turīni i leidzeigai. Nazcik kritiku pasasacejuši, ka Vikipedejis projekta raisteiba i rakstīņu skaita lelynuojums davess da lela vandalizma i projekts nūmiers pats nu sova haosa i anarhejis. Vys jau irā zynoms, ka ļaužu, kuri grib grīztīs da loba parāda , irā daudzuok kai vandaļu, deļ tuo samaituotī rakstīni dreiži atsagrīž da napasenejuos lobuos versejis (tū ļaun Vikipedejis programatura). Atsagrīžūt pi agruokuos versejis, par nazcik sekunžu var izlobuot sovvaļnīku padareitū bādu.
Profanaceja[pataiseit | labot pirmkodu]
Var lomuot Vikipedeju par informacejis naprofesionalumu. Leluma ļaužu dūmi naatsateik objektivim zineibys faktim. Partū daudzeji parostī datoru lītuotuoji var napīzeidami akademiskūs autoritetu puortaiseit rakstīņus kaidā naviņ napareizā atmejā. Tok dzeivē tai goduos reši - taišni autoritets, a na profani var aizastuot par sovu iņterpretaciju i pīminēt taidus faktus, kirūs i profani var pazeit kai pareizus i tycamus.
Politkorektums[pataiseit | labot pirmkodu]
Izagoda, ka Vikipedeja nasatur pi politkorektuma aizprasejumu. Atsarūn vaicuojumi, ap kurim vajag raksteit maneigai, kab naīļaunuotu cytu Vikipedejis lītuotuoju. Taidu vaicuojumu, ticīs, nabyus daudzi; gruomotuos izdrukavuotuos eņciklopedejis vēļ cīšuok komojās ar politkorektumu.
Streideibys[pataiseit | labot pirmkodu]
Vikipedejis kritiki roksta ap cieškim konfliktim redaktoru vydā ap tuo voi cyta rakstīņa pareizumu, vysaidom faktu interpretacijom i tt. Dzeive ruoda, ka tūlaik streideibys var izlītuot rokstūt objektivuok i īlaižūt raksīnī vysaidus redzīņus ap streideigajim vaicuojumim.
Stiļa pamati[pataiseit | labot pirmkodu]
Vysim latgaļu Vikipedejis autorim byutu labi turētīs pi stiļa nūsacejumu. Irā stiļa nūsacejumi, kuri kūpeigi vysim - i anglīšim i latgalim. No vajadzeigi i stiļa nūsacejumi, kuri latgalim izaškir nu cytu volūdu, pīvadumam, pareizraksteiba.


text:
Ura! Nazkod (pyrms goda) izlasieju supereigu grōmotu — “14,99€”. Lobs gobols! Pyrms mieneša sīva ari izlasē. Beja labi īspaidōta. Šudiņ nu reita īkleidu krīvu torrentūs un… radzu, ka ir topuse filma pec romāna motīvim (info, IMDb). Saucās gon 99fr. Pa vacam. Kai grōmotas pyrmais izdavums (wiki).
Pošu grōmotu pi myusim var nūpierkt: te. Bet palaseit smuku aprokstu var pi Ms Marii. A kam sirdsapziņa naļaun nikō pierkt, bet līk vysu dabōt Ha xaляBy, īsoku mīgt itū saiti. Ci itū voi itū. :)
Filma gon īlykta komedeju kategorejā, kam es kategoriski napīkreitu. Vysmoz pec grōmotas teksta. Dreižōk satīriska drāma. Žāļ viņ, ka pagaidam pīejams tikai syudeigs camrip’s. GAIDU DVDRIP’u!
99 franki
Ura! Nazkod (pyrms goda) izlasieju supereigu grōmotu — “14,99€”. Lobs gobols! Pyrms mieneša sīva ari izlasē. Beja labi īspaidōta. Šudiņ nu reita īkleidu krīvu torrentūs un… radzu, ka ir topuse filma pec romāna motīvim (info, IMDb). Saucās gon 99fr. Pa vacam. Kai grōmotas pyrmais izdavums (wiki).


text:
242 km tuoli nu Reigys, 685 km nu Moskovys, 450 km nu Sanktpīterburgys i 860 km nu Varšavys, diveju strategiski svareigu magistraļu i dzeļžaceļa lineju (Reiga–Moskova i Santkpīterburga–Varšava) krystceļūs atsarūn Latvejā 7. leluokuo piļsāta Rēzekne. Jamā ir nūdybynuota Rēzeknis Specialuo ekonomiskuo zona, kurā veiksmeigi dorbojās 18 komercsabīdreibu. Nu 2010. goda piļsātys industrialajā zonā dorbojās SIA „NewFuels” RSEZ – leluokais kūkaskaidu granulu ražuotuojs Latvejā ar ražuošonys kapacitati 240 000 tonnys godā. 2015.godā tyka veikta vīrieneiga ekspansija dubultoujūt ražūtnis jaudu, kai arī nūdrūšinūt īspieju, ka NewFuels var ražot gon industriālu, gon muojsaimnīceibys granulu. Uzjāmuma pamatkapitalu veidoj 100% uorvaļstu investoru īlykumi, kas niule sastota 23 miļjonu EUR. Itys ir vīns nu leluokūs taisnūs uorzemu investiceju Latgolā.
SIA “NewFuels” RSEZ sovu darbeibu veic atbilstūši augstuokijom industrejis praseibom i ir sajāmusa vysus vajadzeigūs kvaļitātis sertifikatus – SBP (Sustainable Biomass Partnership), EnPlus A1, GGL (Green Gold Label) i FSC Control.
Adresa: Atbrīvošanas aleja 169a, Rēzekne, LV-4604.
Uzjāmuma mierkis ir ražuot ekologiski teiru i ekonomiski izdeveigu energejis olūtu, ražuošonā izmontojūt meža ryupnīceibys atlykumus.
Tehnologiskais process suocās ar lopu i skuju kūku saškiruošonu. Piec tuo molka teik skolduotuojā i jū puorstruodoj tehnologiskajā skoldā, kas teik safleikuota i atteireita no svešķermenim. Tuoļuok itū skoldu nūguodoj vīnā nu divom kaļteitivam, a skoldu nu meža ryupnīceibys atlykumu izlītoj kurtivē. Izīmūt konkretu tehnologisku procesu, materials teik presiešonys īkuortā, kur specialys presis taisa 6 mm vai 8 mm lelys granulys, kas ir tehnologiskuo procesa gola produkts.
Ražuošonys īkuortys ir saryupātys nu lobuokūs sova profila īkuortu pīguoduotuoju – 42 tonnys gryutais skolduotuojs CBI Magnum Force īguoduots nu „Continental Biomass Industries, Inc.” (ASV). Jū darbynoj 800 KW elektrodziniejs i juo jauda ir da 300m3/h skoldys.
Fleikeru pīguodotuojs ir “Maier” (Vuoceja) i tū kūpejuo jauda nūdrūšina visai ražuotnei vajadzeiguos izejvīlys kvaļitativu sagatavuošonu.
Gondreiz 100 m garuos lentys kaļteitivis pīguoduotojs ir “Swiss Combi” (Šveice) i tuos jauda ir leidz 14 t/h izkoltātuo materiala. Syltumu nūdrūšina saisteituo uzjāmuma SIA “Energy Resources CHP” RSEZ biomasys koģeneracijis staceja.
Rotora kaļteitive ir nu „Vandenbroek International” (Niderlaņde) i juos jauda ir da 17 t/h izkaļteituo materiala. Kaļtiešonai napīcīšamais syltums ražuots 17 MW „Järnforsen Energy System AB” (Zvīdreja) ceplī, kur kai kurynamais izmontuota skolda nu zoru.
Tuoluokajā procesā materialu maļ i granulej, izmontojūt CPM („California Pellet Mill”) ražuotuos īkuortys divuos atsevišķos ļinejuos. Kūpejuo ryupneicys granulu ražuošonys jauda ir da 31 tonnai granulu stuņdē.
Gotovuos kūksnis granulys salosa silosūs i tuoļuok transportej iz ūstom, izmontojūt dzeļžaceļa pakaļpīņus.
Uzjāmums sovā ražūtnē nūdarbynoj 55 darbinīku, a pastarpynuoti nu uzjāmuma darbeibys lobumu giust daudzi vītejī uzjiemieji, kuri pīguodoj izejmaterialus, ražūtnis darbeibai napīcīšamūs instrumentus, apguodoj ar saimnīcyska rakstura pakaļpīnim, tehniski apkolpoj.
Panuokumi: SIA „NewFuels” RSEZ ekonomiskais pīnasums piļsātys ekonomikā i īlyktuos investicejis ir pamaneitys, par tū uzjāmumam ir pīškierti dažaidi pašvaldeibys i Rēzeknis specialuos ekonomiskuos zonys apbalvojumi:
- SIA „NewFuels” RSEZ tyka pīzeits par straujuok augūšu uzjāmumu 2011. godā i sajēme Rēzeknis piļsātys dūmis atzineibu, ari Rēzeknis specialuos zonys atzineibu par nūzeimeigu īlykumu uzjāmuma izaugsmē.
- 2012.godā SIA „NewFuels” RSEZ īguva atzineibys rokstus par uzvaru nominacejā „Leluokais eksportietuojs” i “Goda investicejis” lelū / videjū komercsabīdreibu grupā, taipat pīškierts apbalvojums RSEZ Goda bolvis konkursā par 2012.goda darbeibys rezuļtatim videjū komercsabīdreibu grupā.
- 2013.godā SIA „NewFuels” RSEZ sajēme pateiceibys rokstu kai leluokais eksportietuojs i sociāli atbiļdeiguokais uzjāmums.
- 2014.goda 22.augustā RSEZ Goda bolvys pasuokumā lelū/videjū komercsabīdreibu grupā apduovaņi pīškierti vairuokuos nominacejuos – 1.vīta nominacejī „Leluokais eksportātuojs”, 2 .vītis nominacejuos „Straujuok augūšais uzjāmums”, „Goda ražuotuojs”, „Leluokais nūdukļu moksuotojs”, „Goda investicejis”. RSEZ komercsabīdreibu Goda bolvys konkursā „NewFuels” RSEZ SIA pīškierts Atzineibys roksts par sociāli atbildeigu komercdarbeibu.
- 2014.goda 31.oktobrī tradiceiguos izstuodis „Rēzeknis uzjiemejs” ītvorūs Rēzeknis piļsātis pašvaļdeiba pīškiera apbalvojumu “Goda sociāli atbiļdeiguokais uzjāmums i eksporta veicynuotuojs”.
- 2015.goda 24.juļī “NewFuels” RSEZ SIA ir īguvuse atzineibys rokstu par īliciņi RSEZ raisteibā 2014.godā i 1.vītu nominacejā „Straumeiguok augūšais uzjāmums”; 2.vītu nominacejā „Goda pīgatavātuojs”; 3.vītu nominacejā „Goda iņvesticeja” i „Leluokais eksportātoujs”.
- 2016.goda 12. augustā svineigā pasuokumā jau pīktū godu tika pasnīgti apduovaņi Rēzeknis speciāluos ekonomiskuos zonys (RSEZ) komercsabīdreibu goda bolvys konkursa uzvarātuojim. Izviertējūt 2015. goda ruodeituojus, “Goda uzjāmuma” apduovaņs tika pīšķierts SIA “NewFuels” RSEZ. Uzjāmums komercsabīdreibu goda bolvis konkursā dabuova sekūjūšus apduovaņus: 1. vīta nominacejuos „Goda iņvesticejis” i „Straumeiguok augūšais uzjāmums”, 2. vīta nominacejuos „Goda pīgatavātuojs”, “Leluokais nūdūkļu moksuotuojs” i „Leluokais eksportātuojs”. Pēc sociālū partneru pasūļejuma uzjāmumam tika pīšķierts arī Atzineibys roksts “Par dorbtureibys mudrynuošonu”. “Atmosclear CHP” dabuova Atzineibys rokstu “Par straujuokū startu” i “Par īliciņi Rēzeknis speciāluos ekonomiskuos zonys raisteibā 2015.godā. Uzjāmumam tika pīškierta 1.vīta nominacejuos “Goda pīgatavātuojs”, “Goda iņvesticejis” i “Goda inovacejis”, 2. vīta nominacejī “Leluokais nūdūkļu moksuotuojs” mozū komercsabīdreibu grupā.
Gasteituoji: Ražūtnē īlyktuos investicejis i interesantuos īkuortys izraisa na viņ vītejūs īdzeivuotuoju interesi par ražuošonys procesu, tok ari vylynoj tyvus i tuolus gostus:
-
2010. goda februarī uzjāmumu apmeklēja ASV viestneica Latvejā Džudita Garbere (ASV viestnīceibys Latvejā puorstuovi nazcik reižu ir gastejuši pi myusu);
-
2011. goda junī te gasteja Ministru prezidents Vaļds Dombrovskis (Valdis Dombrovskis);
-
2011. goda oktobrī ražūtni apmeklēja Latvejā akreditātūs uorvaļstu viestnīceibu delegaceja;
-
2012. goda februārī Vaļsts prezidents Andrs Bierzeņš (Andris Bērziņš) paruodeja interesi par granulu ražuošonu;
-
2012. goda majā Eiropys Savīneibys strukturfondu i Kohezejis fonda uzraudzeibys komitejis i apakškomiteju specialisti vāruoja granulu ražuošonys procesu.
-
Ražūtni ir apmekliejuši i piļsātys dūmis puorstuovi, i Rēzeknis Augstškolys studenti, ari daudzi cyti interesenti.


text:
Žurnals
Žurnals (praņcīšu: journal – laikroksts, žurnals) – brošurys ci gruomotys izavierīņa periodiskys izdavums, vysucīškuok ar vuokim i iļustracejom. Vysuvaira publicej analitiskus tekstus ap ļaudeibys dzeivi, politiku, ekonomiku, muokslu, kulturu i cytim vaicuojumim, kurī paškierti konkretom ļaužu grupom - bārnim, sīvītem, veirīšim, sporta mīļuotuojim, makšarnīkim i tt.
Žurnali latgaļu volūdā[pataiseit | labot pirmkodu]
Myuslaikūs latgaļu volūdā izīt religiskai ļaudyskais žurnals Katōļu Dzeive, juo pyrmais laidīņs izguoja 1926 godā.
Cyti svareiguokī žurnali latgaļu volūdā bejuši Dzeive, Zīdūņs, Sauleite, Latgolys Zemkūps, Ceinis Karūgs. Pyrmais žurnals latgaļu volūdā beja Austra (izdūts 1908 godā, 4 godus piec druka nūlīguma nūceļšonys).


text:
Palākais vylks
Palākais vylks (latiņu: Canis lupus; anglīšu: Gray Wolf; latvīšu: Pelēkais vilks; lītaunīku: Pilkasis vilkas) aba vylks — irā leluokais suņu saimis (Canidae) plieseigais zviers. Palākais vylks kai dzeivinīks zynoms nu pādejūs ladslaiku, jis dzeivovs jau pyrma 300 000 godu, Latgolys teritorejā atsarads tiuleņ piec ladslaiku.
Vītuos, kur dzeivoj vylki, jī irā golvonī pliesieji. Palākais vylks, koč i dasamāruodams apleicis puormejom na tai vīgli kai kojots (Canis latrans), dzeivoj kai mežūs, kolnūs i tundrā, tai tukšnešūs, stepēs i prerejuos, net apdzeivu tyvumā.
Nazkod vylki dzeivova vysā Eurazejā i Pūstumu Amerikā, tok myuslaikūs jūs dzeivojamuo teritoreja labviņ mazynuojusēs.[1] Cylvākam vylks nikod nabeja meilams sābris, kam kreit viersā lūpim, a kod nakod i cylvākim. Jis vysod bejs medeibys dzeivinīks.
Izavierīņs[pataiseit | labot pirmkodu]
Vylki byun da 150 ceņtimetru garuma, placu augstums 0,6-0,95 metri i svors 30-65 kilogrami (rekords - 79 kilogrami[2]). Augums apaug ar rupim palākim motim, tok byun taipoš i malni, bolti, pavoskoni moti (pīdar nu vylku paškirys, hibridizacejis). Auss nagarys, goli šauri. Golvyskauss masivs, zūbi stypri i gon gari iļkni. Mežogumā vylki vysucieškuok dzeivoj 6-9 godus, a nabreivē vydyskai 16 godu (rekords - 20 godu).
Vylku paplateiba[pataiseit | labot pirmkodu]
Viesturiskai vylki pa teritorejai pasaplatejuši kuoni vysuos cylvāka dzeivojamuos vītuos iz pūstumim nu ekvatora. Europā palākais vylks pa lelumam byun tik Spanejā, Portugalejā, Italejā, Puolejā, Pūstumu i Reitu Europys vaļsteibuos i Krīvejā. Latvejā itūšaļt dzeivoj 500 - 600 vylku.[3] Latvejā i Latgolā dzeivoj tik Eurazejis palākais vylks (Canis lupus lupus).
Azejā vylki dzeivoj vysā pūstumu daļā - nu Krīvejis da Kinejai. Pūstumu Amerikā nu Aļaskys da Meksikai.
Nūruodis i olūti[pataiseit | labot pirmkodu]
- ↑ Canis lupus (Gray Wolf, Arctic Wolf, Common Wolf, Grey Wolf, Mexican Wolf, Plains Wolf, Timber Wolf, Tundra Wolf, WOLF)
- ↑ Lopez, Barry (1978). Of wolves and men. New York: Scribner Classics. pp. 320. ISBN 0-7432-4936-4.
- ↑ http://www.tvnet.lv/zalazeme/nature/article.php?id=48688


text:
Divu dīnu laikā bārzs pi mōjis jau vyss lopōs. Svātdīn viņ pumpurūs beja! Asu pōrgōjs uz šortim. Laiks atļaun. Nazynu, kai byus 4din.
Vot jau 2 dīnas rokstu atskaites Eiropas Socialajam fondam par tū, kai atstrōdōju jūs stipendeji. Projektam nūsaukums ari brīsmeigs: „Atbalsts vispārējās izglītības pedagogu nodrošināšanai prioritārajos mācību priekšmetos”. Ka pa sprostam, tod $$$ tīm, kuri mōca pareizūs prīkšmetus vysmoz 9h nedeļī 7…12.klasem.
A uz IIF projektu šūgod nikō nauzrakstieju. Syvāni nadūd naudu nikam gožām. Viņ mōkslom i kulturai bļa :( Haйyx myusim kultura? ;) A ka nūpītni — taida nūstōja nav saprūtama. Progōšā konkursā uz dobaszineibom, matematiku u.t.t. beja vysvaira īsnīgumu un lelōkais konkurss. Itūgod figu! Laikam nagrib čakarātīs. Mozōk pīteikumu — mozōk dorba pošim. Var dzeit haļavu. Kas tai ari pi jūs birojā izavēre.
Daīs naudu zagt ci sist pa muti kapitalistiskajim imperialistim un atjimt…
Vāļ asu pasōcs lītōt dropbox servisu. Pazateicūt @blackhalt čivynōjumim. Un maņ pateik! Vysas Eiropas atskaites ir sasinhronizietas sātā, dorbā i kungston usb fleškā. Fleška viņ ōrkōrtas gadejumam, ka nav interneta (kai šudiņ vysu reitu). Strōdoj Linux‘ā gon MacOS, caur web-mordu uz jebkaida kalkulatora i pat M$ Windows‘ā. Īsoku!
Upz! Bek tu vork…
Laikam pavasars
Divu dīnu laikā bārzs pi mōjis jau vyss lopōs. Svātdīn viņ pumpurūs beja! Asu pōrgōjs uz šortim. Laiks atļaun. Nazynu, kai byus 4din.


text:
Šudiņ LOR’ā uzpeldē ziņa, ka google ir pabeidzs pietejumu par cītajīm diskim. Vysi zyna ka googlei ir symtim serveru vysōs pasauļa molōs un jimūs globojās tōs lopas, kas rōdās kai cashed. Tak vot, dati tyka savōkti par vaira kai 100’000 HDD. Rezultati te: http://labs.google.com/papers/disk_failures.pdf
Golvanī secynōjumi:
- diska temperaturai un būjojumim nav tīšas korelacejas;
- SMART parametri var byut kļiudaini;
- bet, ja reallocation count NAV vīnaids ar 0 (nuļļi) – toc cītajam dreiži 3,14zdec!!!
Daudzim komentietōjim pīzamete panika, man tai skaitā. Gribieju porbaudeit sovus HDD. Nazkas īdeve komandu:
smartctl -a /dev/hda
Ubuntu prīceigi paziņō: command not found
Sōku rakt. Izarōda vajag paku smartmontools. Izpildieju:
sudo apt-get install smartmontools
Pec instaleišonas komanda smartctl sōka strōdōt. Tagad atlyka aktivizeit SMART uz obejim cītajīm:
sudo smartctl -s on /dev/hda
sudo smartctl -s on /dev/hdb
Tod vēl:
smartctl -a /dev/hda
smartctl -a /dev/hdb
Tagad maņ palyka vīgļōk, par tū ka maņ:
ID# ATTRIBUTE_NAME FLAG VALUE WORST THRESH TYPE UPDATED WHEN_FAILED RAW_VALUE
5 Reallocated_Sector_Ct 0x0033 100 100 036 Pre-fail Always - 0
Bet cytim nabeja tai labi. UFF praņeslo :)


text:
Nazkai tai ir īzagōjīs, ka munas datoru OS piešķi apaug ar fontu koponom. Pec lūgu OS uzstōdiešonas es vysod uz datora uzkrōmeju Firefox, Total Commander, Notepad ++, kū na viņ nu grafikas un fontus. Daudzi fontu turāt uz mašinas nav labi. Bremzej lūgus. Bet maņ tai pat vajag :) Saprūtams, favoriti mainās ik pa laikam. Un tai tam jōbyun. Fonti nu kurim maņ matās nalabi principā nazamaina. +/- vysu laiku tī poši.
Kai daīt laiks taiseit kōrtejūs diplomus (apsveikumus, atzineibas rokstus, headerus utt.) bīži viņ īīmu resursā DaFont.com un atlosu lobōkūs kandidatus. Ci pazaverūs kolekcejas pi Smashing Magazine.
Pādejā laikā deļ rakstiešonas asu DejaVu un Droid fontu pīkritiejs. Open Source ruļavoj!
Labi, gona lirikas :) Sōkšu ar fontim, kurus napanasu:
- Nimbus Roman No9 L. Pat nazynu ar kū jis atgryuž. Preteigs i vyss. Varbyut par tū, ka atstarpes starp burtim ir brīsmeigas? Kotrā ziņā uz papeira tekstu itymā fontā lobōk naredzēt.
- Comic Sans ir radiejs Vincent Connare un laids pasauļī Micro$ofts. Vīnam ir jōīdzan nogla golvā a ūtrais jōaizlīdz ar lykumu. A ļauds pavalkās! Drukoj diplomus, afišas, pīspraužamūs papeireišus… Koč iz mežu bēdz.
- UUUUUn topa antivarūņs ir… Revue! Nu par itū maņ pat vōrdu nav. Fubļanah!!!
Nu un pi pateikamō. Pi fontim, kas glōbs pasauļi:
- Kai pyrmais ir Consolas. Monoplotuma fonts izejas kodam. Mega pluss ir tymā, ka acašķir 0 nu O (nuļļa nu lelō burta “O”). Burti labi losās nu ekrana. Bolds nav lobs, jōlītoj viņ Regular. Izlaiduse ļaunuma korporaceja nazkod naseņ. Fontu atklōju, kod školā pi Office 2003 pīskryuvieju Office 2007 atbolstu, kur leidza gōja ari kopona ar jaunim fontim.
- Trebuchet MS fonts ari ir nu tandema Connare&Micro$oft. IMHO naatsver tū ļaunumu, kū nūdora Revue ;) Bet tai jau dyžan lobs uzrokstim.
- Yanone Kaffeesatz es atrodu pavysam naseņ, bet jau asu paspiejs jū pīlītōt vairōkim dorbim. Moderni izaver. Tagad, vyspōr, ir trends uz leidzeiga paskota fontim. Pateikami, ka fontam ir Creative Commons licenze. Izstrōdōjuši vōcīši.
- DejaVu eisteneibā ir vasala fontu paka, navys vīns fonts. Open Source projekts. Plaši izmontoj OSS projektūs. Nu tymā pat Open SuSE distributivā. Principā ar itīm pōrs fontim var aizstōt vysus ofisa fontus :) Fonti ir dyžan leidzeigi lobōkajim fontu paraugim, nu kō nūsaukumā DejaVu. Autors Štěpán Roh.
- Un vysa beigōs fonts Nr 1. Fonts, kuru jōroksta FONTS! Revoluceja tipografikā. Helvetica. Helvetica ir Helvetica. Ja nazyni, kaidu fontu izmontōt – jam Helvetica un nikod nabyusi zaudietōjūs. Fonts, kas naapnīk un ir jauns un svaigs jau 50 godus. Radeits Šveicī 1957.godā. Autori Max Miedinger un Eduard Hoffmann nu Haas’sche Schriftgiesserei. Par fontu ir uzjimta pat dokumentalō filma, kū ar lelu interesi nūzavieru.
Nu, ja. Taidas ir munas dūmas par fontim. Tagad. Mož pec godim byus pavysam sovaidōk un es smīšūs, kaids duraks es ir bejs sovūs 30+ :)
Profesionalī dizaineri, prūtams, pierc un lītoj Linotype megapakas, bet tys ir pavysam cyts leimeņs.


text:
Cikam cyti školōtōji pa koktim raud i vielej T.Koķei dreizu smierti, es izdūmōju īzasaisteit nalelā aferā. Vīnu strāči beja bums ar Lattelecom Affiliate. Vītejī SEO’šņiki lyka rokstus par 240 latim mienesī nikō nadorūt utt. Poši tagad sapierkuši AdSense reklamas un kariņej apmoksōtajūs rezultatūs googlē. Dūmōju, ka tys nav deļ maņi, bet aizlīgtais rakstnīks @BlackHalt sakoļā paraudzeit. Nu nikō. Nūpierku sev domēni virszemestelevizija.lv i sōku pamozam tī vysu apdzeivōt. Uzlyku CMS un par stundi porgraizieju pa sovam smuku wordpress ōdu. Byutu ōtrōk — da, kai vysod, M$IE 6.0 lopu rōdē viņ pec sev zynamim web standartu izpiļdes principim ;)
Saturs rūnās ļieneišom (totals laika tryukums). Bet itū nedeļi, kod bārnim ir breivlaiks, bet školōtōjim jōstrōdoj, dūmoju pīstrōdōt pi tekstim. Ari ar SEO lītom pamozom nūzadorboju. Asam apsamainiejuši ar banerim ar BlackHalt’u. Pi jō saite uz munu lopu — pi maņi uz jō. Te pa labi globuss nu Linux ikonam :) Nu i paprasieju īlikt kaidu saiti sovōs lopōs draugim i pat klasesbīdrenei sovā iinuu.lv lopā, par kū vysim – Lels paļdis!
Tai, vot, pamozom vyss nūteik. Padūmōju, ka vaira spīšu uz vysu, kas saisteits ar virszemes televīzijas īvīšonu Latvejā un Latgolā. Kai nikai tys ir tyvōkō laika aktualōkais jautojums. Internets beja i byus. A par televizeji nōkušō goda laikā interese byus lelōka. Redzēs, kai byus. Cikam kas, viņ minusi ($ un laiks), bet tys viņ pats, pats sōkums. Cerams, ka programma īs pīteikuši ilgu laiku.
virszemestelevizija.lv
Cikam cyti školōtōji pa koktim raud i vielej T.Koķei dreizu smierti, es izdūmōju īzasaisteit nalelā aferā. Vīnu strāči beja bums ar Lattelecom Affiliate. Vītejī SEO’šņiki lyka rokstus par 240 latim mienesī nikō nadorūt utt. Poši tagad sapierkuši AdSense reklamas un kariņej apmoksōtajūs rezultatūs googlē. Dūmōju, ka tys nav deļ maņi, bet aizlīgtais rakstnīks @BlackHalt sakoļā paraudzeit. Nu nikō. Nūpierku sev domēni virszemestelevizija.lv i sōku pamozam tī vysu apdzeivōt. Uzlyku CMS un par stundi porgraizieju pa sovam smuku wordpress ōdu. Byutu ōtrōk — da, kai vysod, M$IE 6.0 lopu rōdē viņ pec sev zynamim web standartu izpiļdes principim ;)


text:
LOL!
Sudiņ sataisieju apreļa jūku :) Vadieju mōjtureibas stundi 6. klasei. Pyrms tam ar maņi sarunō, ka atīs nazkaida bōba ar aptauju pogosta/nūvoda bārnim. Tipa par breivō laika pavadiešonu un kulturas/sporta aktivitatem nūvodā.
Atgō bōba.
“Labdien!”
Tiemeju – nūpītna, ar portfeleiti. A es soku:
“Tūlīt šī sieviete tūlīt jums noņems asins paraugus no vēnas”
Puse seikūs voj nu sazarōve uz pusi mozōki voj nu pabōlē :D Un klusums. Bōba ari uz pauzes.
Tod, prūtams, pascieju, ka paspieju izstrōdōt pyrmū apreļa jūku :)
p.s. Hā, Hā! Firefoxa spell checker pīdōvoj nūmaineit vōrdu “sataisieju” ar vōrdim Satanism, Satanist, satanism, satanist… :)


text:
Bāc! Ziņōs te vīnu laiku runō par tū, ka ir kalkulators, ar kura paleidzeibu var izreiķinōt sevis atstōtū zemes pādu. Es izreiķinōju un maņ sagō 1,25ha. Lai es dzeivōtu, maņ gona ar vīnu zemi. Super! Laikam naasu lels izšķierdietōjs? Koč padūmojūt nūpītni – asu gon. Bez daudzom lītom, kas maņ ir es varātu dzeivōt.
Tai vot dūmas par globālū sasiļšonu un apokalipses tyvumu maņ lyka palaseit kū ni beis par tēmu… Interesanti jaunumi, es jiusim saceišu!!! Uz myusu planetas veidojās jauns kontinents.
Palaseit var: angliski , angliski un krīviski.
Munim vōrdim: Kojas aug nu
dyrsas, upz! ASV. Tī plastmasas maiseņus izmontoj jau godym ilgi. 80% savōc un aprūk izgōstuvēs a 20% lieneišom ceļoj pa dažaidom iudiņstilpnem, cikam īmaun okeanā. Okeana straumes pamozom salosa atkritumus lelōs koponōs, un nūtur tōs kūpā. Principā ir divejas koponas starp Kaliforneju un Japānanu. Vydā jōs dola Havaju solas.
Koponas veidojās jau seņ – nu progōšos symtgades 50-tajīm godim. Ar kotru breidi augūt diametrā. Tagad tūs kūpejais laukums ir Krīvejas eiropas daļas lelumā.
Par kontinentu gon pōragri runōt. Par tū, ka kopona pec konsistences atgōdynoj bīzu zupu. Un ir vairōku desmitu metru bīzumā. Bet laiks īt un maiseņu jau mozōk napalīk.
8.kontinents
Bāc! Ziņōs te vīnu laiku runō par tū, ka ir kalkulators, ar kura paleidzeibu var izreiķinōt sevis atstōtū zemes pādu. Es izreiķinōju un maņ sagō 1,25ha. Lai es dzeivōtu, maņ gona ar vīnu zemi. Super! Laikam naasu lels izšķierdietōjs? Koč padūmojūt nūpītni – asu gon. Bez daudzom lītom, kas maņ ir es varātu dzeivōt.


text:
Vakar beju postā un dabōju sovu pyrms pōrs dīnom pasyuteitū krūzi. Krūze nu slavanōs krīvu dizaina studejas artlebedev.ru
Gūdeigi sokūt man lykās, ka byus lobōka. Biļžōs vyss izlyzgōts ar Photoshop’u. A dzeivī jei taida drusku raupja un na dyžan kvalitatīva. Made in China. Bet izaver super! Nu metra attōluma :)
Kai vysot mani aplauze Latvijas pasts. Bļa! Es vysu laiku, kai sovu posta indeksu nūrōdu LV-3024 a pidari nu posta man līk īt uz posta nūdaļi LV-3001. Ja pyrmō ir 100m nu mōjas, tod ūtrei Jelgavas centrā. Kod pascieju, ka tys ir na dyžan gudri, ka man jōīt valns_zyna_kur, TëTka sōka raudōt, ka tai ir sadaleiti yчacTkи. Nav breinums, ka ar taidu acanešanūs pret klientim šūgod posts ībraucs minusūs par 2M latu…


text:
Pyrms strāčeiša sajiemu e-postu nu Smashingmagazine. Atsyutē naprīceigu ziņu. Grōmotas izdūšona ir īzavylkuse :( Tai kai tei ir pyrmō grōmota, tod rodās naparadzātas gryuteibas. Pi salikšonas layout’i pajukuši (tagad bonusā byus 12 lopas). Tai ka grōmota byus vālōk :( Ehh! Pec jūs pošu aprieķinim pasōkums ir prcalts iz novembra vydu (beja paradzāts iz oktobra sōkumu).
Kap pasyutietōji najuktu prōtā, ir pīlyktas fotkas nu tipografejas:
Interesnai, Latvejā ir vāļ kaids “cītušais”, ci es vīns asu pasyutiejs itū grōmotu? ;)
Bēdīga ziņa :(
Pyrms strāčeiša sajiemu e-postu nu Smashingmagazine. Atsyutē naprīceigu ziņu. Grōmotas izdūšona ir īzavylkuse :( Tai kai tei ir pyrmō grōmota, tod rodās naparadzātas gryuteibas. Pi salikšonas layout’i pajukuši (tagad bonusā byus 12 lopas). Tai ka grōmota byus vālōk :( Ehh! Pec jūs pošu aprieķinim pasōkums ir prcalts iz novembra vydu (beja paradzāts iz oktobra sōkumu).


text:
Vakar laimeigā kōrtā tyku redzeit kai myusejais bobu 4-nīks vysim īlyka. Beju dyžan prīceigs! Sanktmoricas trase gon beja īpatnēja. Eista trase ir unikals pasōkums myusu dīnos. BET! Pylna rene ar lapegļu zorim un čīkurim (beja lels viejs) kotru dīnu nav radzāta :) Par kū īroksts? Par tū ka itū jaukū pasōkumu pa LTV7 narōdē :( Tymā laikā gō volejbols, ci rūkasbumba, HZ? Ari Eurosport 1/2 translē sļiepōtōjus. A translaceju nūdrūšinō krīvalāni (PTP ПлaHeTa cпopT). Paļdis dīvam bez vysaida nacionalō naida kurinōšonas. Komemtators pat tai kai prīceigs beja par agrōkūs okupietū teritoreju sportistim.
Par IT
Pīzasacieju projektam Sourceforge.net. Austrumi Linux steidzeigi vajag jaunu lopu (tagadejō). Vacais hostings tehniskā ziņā sōk naapmīrinōt (gribīs CMS a ni statisku kontentu). Gaidu atbildi nu adminim…
p.s. Kaids nagrib myus hosteit par “Paļdis”? Byusim pateiceigi!
Jocīgie TV kanāli
Vakar laimeigā kōrtā tyku redzeit kai myusejais bobu 4-nīks vysim īlyka. Beju dyžan prīceigs! Sanktmoricas trase gon beja īpatnēja. Eista trase ir unikals pasōkums myusu dīnos. BET! Pylna rene ar lapegļu zorim un čīkurim (beja lels viejs) kotru dīnu nav radzāta :) Par kū īroksts? Par tū ka itū jaukū pasōkumu pa LTV7 narōdē :( Tymā laikā gō volejbols, ci rūkasbumba, HZ? Ari Eurosport 1/2 translē sļiepōtōjus. A translaceju nūdrūšinō krīvalāni (PTP ПлaHeTa cпopT). Paļdis dīvam bez vysaida nacionalō naida kurinōšonas. Komemtators pat tai kai prīceigs beja par agrōkūs okupietū teritoreju sportistim.


text:
Nav kaida ni viņ konkursa par lobōkū web lopu .lv zonā? Gribu pīsaceit Jelgavas autobusu parka megaportalu. Pīdūd Eš Kečum :( Tev nav megaportals. Megaportals ir jap.lv!
Lopa ir dyžan kreativa. Tikai ar vysaidym lynx lopu aptiemeit nasaīs. Vajag vysmoz MSIE 3.0! Tai kai layoutam teik izmontōti freimi (ryutis pa myusejam).
Frontpeidža pīdōvōtōs īspiejas web mōkslinīks ir izmontōjs pylnā apjūmā. Ir krōsaini pa lopu braukalejūši uzroksti lītōtōju uzmaneibas pīsaistei un breineigas teksturas:
Da. Un tys vyss 2008.godā. Autobusu sarokstus es apzaskotu ik pa laikam. Kotru reizi gribīs ōtrōk pamest itū vītni. Ci taids beja nūdūms?
Un vāļ par JAP. Kaida xy… mienešbiļete pylsātas autobusūs moksoj Ls20,-? Ja
22×(0,35×2)=15,4
Laikam tiergōt biļetus autobusā ir izdeveigōk? Tys pajem mozōk laika un šoperi nikū naībōž sev kuldōs.


text:
Konspekts ci špikers
Latgalīšu rokstu volūdys nūsacejumi (2007)
Skanis i burti
Vuorda suokumā roksta iu
Iubuļs, iudiņs, iudris
Aiz g, j, k roksta i voi iu
giva, jimt, kimūss; giut, jiura, kiuļs
Aiz č, r, š, ž roksta y voi yu
čyguons, čyvynuot, grybu, ryka, šys, šyvums, Žykars;
gryuds, šyut, žyužuot,
izjamūt gadīņus, kod nuokušajā ziļbē ir meikstynuotuoja skaņa
čivinēt, gribēt, riceņa, šivieja, žideņš
Meikstūs leidzskaņu burtus ģ, ķ, ļ, ņ roksta, kod aiz jūs ir a, ā, au, o, u, ū, uo
kuģa, Ķuzāns, ļaut, ņaudēt, dat. rūtaļom, pļuove, lok. Seiļūs
Leidzskaņu burtus nameikstynoj, kod aiz jūs ir e, ē, i, ī voi ei, ie, iu
saule, lēkt, likt, kugis, līkt, neit, lieni, kiula, šliukt
Lītvuordūs, kuri atvasynuoti nu darbeibys vuordu ar izskaņu –eit nanūteiksmē, izskanis –šona prīškā rokstoms –ei– (peļneit – peļneišona), atvasynuojumūs ar -jums -j- prīškā roksta -e- (nūsaceit – nūsacejums).
Lītvuordūs, kuri atvasynuoti nu darbeibys vuordu ar izskaņu –ēt nanūteiksmē, izskanis –šona prīškā rokstoms -ie– (meklēt – mekliešona), atvasynuojumūs ar -jums -j- prīškā roksta -ie- (meklēt – mekliejums).
Darbeibys vuords


text: vysavac robot, podlahovy vysavac, - automaticky vysavac, vysavac rainbow cena, - viceucelove vysavace, bazenovy vysavac, - mechanicky vysavac, vysavac vodni filtr, - vysavac wax, roboticke vysavace srovnani, - vorwerk vysavace, vune do vysavace, - vykonny vysavac, vysavac popela s motorem, - vysavac narex, v akci, - centralni vysavace beam, vysavace aeg, - vysavani, vysavac do bazenu, - akumulatorovy vysavac, akce, - akcni cena, v jablonec nad nisou, mlada boleslav, - cisteni, hubice na vysavac, - vysavace elektrolux, vysavac aeg, - prumyslovy vysavac, pytliky do vysavace, - vysavac na mokre vysavani, nejoblibenejsi, - vysavac zepter, vysavace panasonic, - vysavac elektrolux, vysavace recenze, - v liberec, hradec kralove, ceske budejovice, vysavac panasonic, - oprava vysavace, odsavacka hlenu na vysavac, - stolni vysavac, vysavace prumyslove, - mokre vysavani, vysavace electrolux, - rucni vysavac electrolux, automaticky vysavac recenze, - cyklonove vysavace, dtest vysavace, - nove vysavace, hadice k vysavaci, - vysavace test, vysavace s vodnim filtrem, - vysavac na popel, vysavace lux, - vysavace clatronic, porovnani vysavacu, - odsavacka na vysavac, vysavac bomann, - centralni vysavac husky, mluvici vysavac, - parkside vysavac, vysavac do auta, - nejpohodlnejsi, nahradni dily na vysavace, - nejlevnejsi vysavace, vysavac dirt devil, - akumulatorove vysavace, kde jsou nejlevnejsi, - profesionalni vysavac, test vysavace, - vysavac goddess, vysavace daewoo, - sackove vysavace, krbovy vysavac popela, - vysavac vorwerk, rozmery vysavace, - vysavacu, usb vysavac, - jezirkovy vysavac, vysavac philips, - vysavace lg, hodnoceni vysavacu, - roboticky vysavac goddess, rucni vysavace test, - vysavace wax, tycovy vysavac, - nejlepsi roboticky vysavac, vysavac, - vysavace rowenta, vysavac rucni, - dilensky vysavac, vysavac zelmer, - vysavac lux, male vysavace, - eta neptun, jaky vysavac, - roboticke vysavace diskuse, centralni vysavani, - sacky do vysavace vorwerk, vysavace pro alergiky, - bezsackovy vysavac, nejžádanější a další.


text:
Dreiži byus tautas skaiteišona, un aktivisti ir pacāluši vaicojumu par latgalīšu un līvu volūdu. MK nūsacejumi par 2011.goda tautas skaiteišonas programu (Nr. 384) vaicuojumā „Kādu valodu jūs lietojat mājās” ir viņ četri atbiļdis varianti: „latviešu, krievu, baltkrievu vai citu (īroksta kaidu)”. Un izarōda, ka 2000. goda tautas skaiteišonā īraksteitō latgalīšu volūda tyka ignorieta. Par tū ņiuļa „Latgalīšu volūdys, literaturys, kulturviesturis školuotuoju asociaceja”, Latgolys Studentu centrs, bīdreiba „Kukuži”, bīdreiba „Latgalīšu Etnokulturys centrs”, bīdreiba „Es Latgalei”, Latgolys tradicionaluos kuļturys centrs „Latgaļu sāta”, bīdreiba „Upītes jauniešu folkloras kopa”, Latgolys producentu grupa i.c. īsnādz prīšklykumu papyldynōt atbiļdis variantus ar līvu, latvīšu/latgalīšu, poļaku, ukraiņu i lītuvīšu volūdu.
Es atbolstu taidu akceji! Gona myusus turāt par puscylvākim, i „tumsoņām no „platā gala””. Koč ar prōtu saprūtu jūs motivus. A ka, nadūd Dīvs, n tyukstuši skaiteišonā pasceis, ka runoj latgaliski? 3,14zdec! Sōks vāļ „pravas kačōt”.
Losi Jureiša rokstu lakugā un īsnīgumu Valdim Dombrovskim.
Iīsnāguma teksts:


text:
20 godu symts
Laika skaiteišonys zeimeibā 20 godusymts irā laikavyds, kurs suocēs 1901 godā i tuoļuojuos da 2000 godam (īskaitūt) pa Gregora kaleņderam.
Nūtikšonys[pataiseit | labot pirmkodu]
07.02.1922.gods. Istodišonys Sapuļcys sēdē nūteik Satversmys ūtrys dalys apsprīsšona. Par deputata F.Kempa prīšklykumu pi 115.panta, kas nūzeimej latvīšu volūdu, kai vaļsts volūdu ("pi kam Latgolys apgabalā par oficialu volūdu teik skateita latgaļu vītruna") balsoj tikai 18 cylvāki un jis nateik pījamts. Latgaļu parteju puorstuovi blokej Satversmys ūtrys dalys pījimšonu.


text: vysavace popela, rucni vysavace recenze, - podlahovy vysavac, vysavac do auta, - krbovy vysavac, vysavace zelmer, - automaticke vysavace, vysavac robot, - saci vykon vysavace, aku vysavac, - nejlevnejsi vysavace, bosch vysavac, - vysavace rowenta, vysavac s rotacnim kartacem, - akumulatorovy vysavac test, mokre vysavani, - kartac na vysavac, vysavace do auta, - roboticky vysavac goddess, recenze robotickych vysavacu, - bazenove vysavace, vysavace vorwerk, - rucni vysavac test, vysavac philips, - vysavace husky, vysavac bosch, - vodni vysavace, vysavace elektrolux, - roboticke vysavace, 1 2 3 4 5 6 7 8 9 10, - vysavac elektrolux, vysavace sencor, - vysavace samsung, vysavace concept, - vysavac na listi, hadice do vysavace, - oprava vysavace, nosni odsavacka na vysavac, - multifunkcni vysavac, vysavace s vodnim filtrem, - vysavac lux, vysavac na mokre vysavani, - tichy vysavac, nejvyhledavanejsi, - cistice kobercu, porovnani robotickych vysavacu, - vysavac, mountfield, - bezsackove vysavace test, vysavac popela, - vysavace lg, vysavac vodni filtr, - levne vysavace, hubice na vysavac, - sacky do vysavace electrolux, vysavac neptun, - vysavac na plovouci podlahu, v jablonec nad nisou, mlada boleslav, - prumyslove, sacky do vysavace eta, - vysavac s vodnim filtrem, parni vysavace, - hodnoceni vysavacu, nove vysavace, - vysavace wax, test vysavac, - mini vysavac, sacky do vysavace miele, - vysavace fagor, prumyslove vysavace, - vysavac dusty, sacky do vysavace vorwerk, - zelmer, nahradni dily na vysavace, - male vysavace, vysavac progress, - rucni vysavac electrolux, elektricke vysavace, - jezirkove vysavace, vysavac rucni, - kvalitni vysavace, vysavac pro alergiky, - test vysavacu, vysavace aeg, - vysavace panasonic, dilenske vysavace, - vysavac vodnik, vyprodej, - centralni vysavace beam, dtest vysavace, - test rucnich vysavacu, vysavacu, - viceucelove vysavace, vysavac daewoo, - vysavac eta, filtr do vysavace, - cisteni, prumyslovy vysavac pro suche i mokre cisteni, - dilensky vysavac, vysavac zepter, - vysavace hyundai, nejžádanější a další.


text:
Kod pādejuo sīna vešola beja lykta pyunē, ar sābrim Puškinu, Valerku i Dimku braucem iz Viļānim piec šņaba.
Prymakūs atguojušais sābru Puškins prīceigs trynuos pa siedekli. Tod pieški suoce stuosteit par kaidu tī sovu paziņu:
– Vot, dzeivuoja cylvāks, a niu jau seņ mirs. Lai mīrs juo dvēselei. Lobs cylvāks byutu bejs, kab tik tei mēle nabejuse tik gara. A, vot, beja, beja i nūmyra… I kur jis niu? Nav ni cylvāka, ni dzeivis. Ni juo mēlis. Beja i izbeja. Kai vysā nabyutu i bejs.
I tod ar taidu kai nūžālu, ka ūtram itai nūsaveics – jis jau pi vītys, Puškins pi seve saceja:
– A ja, vot, vsjo motajus’ po belu svetu. I ni konca, ni serediny.
Nūsapyuš, nūslauka svīdrus zam kepkys. Izlīk capuri atpakaļ, sapruovej. Pluoni, sasveiduši moti. Siermi i pylni sīna puteklim. Sīna laikā nav vīgli, dorbs dorba golā, svīdri i svīdri.
Puiši sēd, nikuo nasoka. Dimka ir Mitjkalāna padieļs, jau aug ūsys, a bolss kai gailānam. Valerka vysod daudz runoj, jam jau pi pīcdesmit. Valerka nu dobys nav švaks, tik na cīši gudrys. Tik seve nikod naapbižuos – viļteigs kai lopsa. Kod sīna laiks, rauga aizalaist meituos. Niu nazkai palics dzeraunē i tics iz tolku. Tok byus šņabs. Tys labi. Valerka sēd i laimeigs klusej.
Šoseja šveikst zam mašynys skrytuļu. Vosora. Saule. Kurs teirums jau nūpļauts, kurs jau sakosts. Kurā otkon tik kryumi i kiula aug.
Dabasi augsti i zyli, sauleite, zaļa zuole, i ceļa molys kūkūs treis lopys. Rati bolti muokuleiši kleist dabasūs kai izzeimāti.
Puškins verās, verās pa lūgu. I jau cytā bolsā soka:
– A krasivo tak! Živi i živi. I raduisja kak durak.
One Comment
-
Tak Beдb и пpaBдa kpacиBo 🙂
Leave a Comment


text:
Latgalīši izdavuši puosoku gruomotu par krīzi Par speiti krīzei bīdreiba “Latgolys Studentu centrs” ir izdavuse gruomotu „Es soku. Tu soki. Puosokys par krīzi”, kurā apkūpotys skaistuokuos latgalīšu literaruos i tautys puosokys, dereigi padūmi lātai saimnīkuošonai i sliminīku lečiešonai, roksti par vacajom krīzem i anekdoti par myusu laiku Latveju i vaļdeibu, myusu dīnu jaunīšu raksteitī stuosti […]
Studentu organizaceju laime i nalaime reizē ir paaudžu maiņa – vīni atīt, cyti aizīt. Ka napasaveic, pa vydu ir puorruovums – tradicejis i suoktais dorbs pagaist. Tai ari Latgolys Studentu centrs, kas atsajaunuoja 20. gs. 90. godu beiguos i ar aktivitatis kuopumim i krytumim struodoj da myusu dīnu, gon raudzeja puorjimt 90. godu suoku pīredzi […]
Bīdreiba “Latgolys Studentu centrs” 17. decembrī 16:00 aicynoj iz ilgi carātū i beidzūt sareikuotū Baļtinovys amatīrteatra “Palādas” vīsizruodi Reigā – Latvejis Universitatis Humanitarūs zynuotņu fakultatē Visvalža īlā 4a, 401. ustobā (zalā, 4. stuovā). Īeja bez moksys. Izruodis garums pusūtra stuņde. Pasuocīni reikoj LU Huminitarūs zynuotņu fakultate sadarbeibā ar bīdreibu “Latgolys Studentu centrs”. Izruode nūtiks LU […]
Ka Latgolys Studentu centram vajag braukt ar laivu, beja skaidrs jau pavasarī (voi ka tik na zīmā). Tok kur braukt, kai braukt, ar kū braukt, deļkuo braukt, kam braukt? Itī vaicuojumi aizjēme cīši daudz laika. Vīna braukšona vosorā izjuka, partū ka beja vosora. Vosorā ir tik nedeļu, cik ir. I kotrai nedeļai tik vīns gols. […]
Nasiedi kai bednais sābru suņs aiz vuortu! Deļtuo vuortim ir kļamka, kab cylvāks tyktu vydā i nasystu sīnu ar pīri voi žieleigai nakauktu pi cīš vuortu. Rudiņs, solts, vyss rībās? Gribi, kab kas naviņ interesnys nūtyktu? Nu, tod pīsadoli tymā, kas nūteik! Brauksi LgSC laivu braucīnī? Juobrauc! Pīlauz sovu lobuokū draugu, atrūnit laivu, telti, guļammaisus […]
Ka par tradicejom, tod par tradicejom! Kotra mieneša pādejuo trešdine varātum kliut par jaunu tradiceju LgSC aktivitašu pīduovuojumā. Pasludynojom tū par LgSC podkāsta īroksta dīnu! Na vīnam viņ nūteikti ir vaicuojums: Kas tys par zvāru – podkāsts? Vuords “podkāsts” ir salikteņs, kas rodīs nu vuordim “iPod” i “broudcasting”. Vīnkuoršim vuordim skaidrojūt – tys ir entuziastu […]
Vasali! Palnu dīnys prīceiguo viests – LgSC ir tics pi div jaunom i spareigom, vareigom regionalūs biroju vadeituojom. Anna Briška niu struoduos Rēzeknē, Edeite Husare – Reigā. Atbolstit, podturit i dzeivojit leidza! Vēļ nav atrosts Daugovpiļa biroja vadeituojs. Lobs īt ar gaideišonu, sylts ar siļdeišonu. Laikam krīze ar tū ari ir krīze, ka jei naļaun […]
Trešdīnis vokorā Latgolys prīceigais dorba spāks īsuoce na tikai LgSC driebu lineju (vaira skaiti ite), bet ari suoce Latgolā vuokta čaja lineju. Da itam LgSC pakoj diveju veidu čajus: “Jezupa kumeļa zuole” i “Madalis sviežnuma zuole“, kuri paleidz pret vysaidom kaitem i nabyušonom. Ar itū nateik dūmuots apsarūbežuot, partū niu LgSC izsludynoj čaja receptu i […]
jaunu pīgrīzumu, jaunu modeļu drēbis. jauns dizains, jauns koncepts. driebu linejis “Jezupa spāks” i “Madalis breinums”. pasuokuma aizguodnis ir Sv. Ontons. parkū jis? Sv. Ontons ir krīzis laiku aizguodnis. Sv. Ontons ir lītu atradiejs. Ir juolyudz juo paleidzeiba, ka pagaisynuots dzeivis ceļš voi kaida līta. Ari jaunim cylvākim, kuri navar atrast sovu dzeivis aicynuojumu, sovā […]
Vasali adventa laikā! Lai ari ir puordūmu i svātku gaideišonys laiks, kuram puorejī svātki teik pakuortuoti, šudiņ (pyrmudinē, 7. decembrī) kalendars viestej, ka vuorda svātkus svietej Antonejis, taitod ari Tonis. LgSC Reigys birojs jau vaira kai godu sovejūs vydā teik dāvāts vīnkuorši par Tonis biroju. 🙂 (Adress Antonejis īla 8-3/6.) Tai kai parosti iz vuorda […]
Grupa “Bez PVN” meklej leidzjutiejus SeMS raidiejuma īrokstam LTV7. Īroksts 11. augustā televizejā nu 16:30 da 18:00 stuņžu. Kai minimums vajag 10 ļauds, tok vīta atsarass i 50 cylvākim. Piec īroksta sūlej piecpasuokumu. 🙂 Ka Tu teic i gribi i ka Tev tuo vajag, pīsasoki Edeitei iz e-postu bezpvn@inbox.lv! Pastuosti cytim!FacebookEmailPrintLeidzeigī roksti:Kas byus Bukmuižā 22.junī? […]
Minskys studentu etnografiskuo bīdreiba īlyudz iz vosorys nūmetnem ļauds nu LgSC. Bīdreiba dorbojās Boltkrīvejā, jī pīsadalēja myusu Zīmys školā decembrī. Juļa beiguos ir senejūs omotu apvuiceibys nūmetnis: ausšona meitom, kūka dorbi puišim. Paguojušajā vosorā mes ar Vitu Brišku pīsadalējem taidā nūmetnē. Beja interesnai i apgiut jaunu dorbu, i sasatikt, sasapazeit ar boltkrīvu jaunīšim. Ka ir […]
Jureits sūlej, ka byus koč kas leidzeigs kai paguojušajā godā… Tuoļuok informaceja nu juo: “Latgalīšu dzīsmis, danči, gunkurs i lobi ļauds jau trešū godu Latvejis skaistuokuo i solom boguotuokuo azara krostā!” – tys taids reklamys sauklis pyrmajā dalī varātu byut nalels koncerts pi pogosta padūmes estradī – “Latgalīts Latgalīšam Draugs” stilā. suokums apmāram 19:00. Koncertā […]
Pādejuos nedelis laikā LgSC ir sajiems vairuokys atzineibys par sovu dorbu 2008. godā: pīcus Boņukus i nominiešonu NVO instituta reikuotajā sabīdriskuo lobuma organizaceju goda bolvā. Svātdīņ Rēzeknē nūtyka Boņuka bolvys pasnīgšona. LgSC tyka nūsaukta kai 2008. goda latgalīšu sabīdriskuo organizaceja i dabuoja Boņuku. Papyldus bolvys dabuoja ari LgSC projekti. Lelais Boņuks i tituls “Lobuokais izdavums […]
Verūs, ka jau nūsaukti “Boņuka” bolvys pretendenti. Cik pīmiņu, apbolvuošona laikam 26. aprelī, dīnu piec “Vuolyudzānu” Rēzeknē. Ka tik na ar sorkonim kovrim, puču buketim i glaunom suknem i smokingim. 😀 Es tai pi seve smejūs. Ir precizys lītys, ir puorprotumi. Laikam beja atkareigs nu pīsaceituoju aktivitatis i redzīņa. Kai jim pasaruodēja. Poša es nikuo […]
Latgalīšu rokstu volūdys kursi suoksīs 20. aprelī. Tīpat Latvejis Nacionalajā bibliotekā (Reigā), Barona i Elizabetis īlu styurī, – pyrmūdīnēs nu 17:00 da 20:00 da 15. juņa. Telpys sarunuotys, Muora i Kristīne tryn nazi i pildspolvu, dareišonys vaine. Itymā nedeļā byus vaira informacejis, pīsasaceišona da 20.04. piecpušdīnis iz e-postu lgsc i inbox.lv. Vari padūt itū ziņu […]
Pyrmudinis vālā vokorā eimūt pa celi nu Tonis biroja garum Kongresu nomam i piečuok nu trolejbusa iz kojom sasajutu kai puorsokā – apleik apsnyguši kūki i izgaismuoti ar laternu gunim. Myužeigs skaistums! A šudiņ gaisā pavasars – putyni dzīd, saule speid, daguns saūž tū eipašū, pavasara smuordu. 🙂 Dorbuošonuos i rodūšais gors kai uzjiems apgrīzīņus […]


text:
Nav jau tai, ka nav kuo saceit. Tok nikuo taida, kuo grybātūs saceit publiski, ari nav. Deļtuo i klusums.
Tai kai labi zynu, cik apsāsti literaturys pietnīki ir ar vysaidim syudim, šūnedeļ papeira grīziejā sagrīžu gruomotys manuskriptu. Palyka tikai faili, nikaidu izdruku, lobuojumu, malnrokstu, rūkrokstu. Eisti pat nav žāļ, partū ka eistais teksts šai kai tai ir manī – kod suocu raksteit, tod i pīrokstu. Ka narokstu, taitod nav svareigi.
Bet nu jā. Ite narakstieju, partū ka sleipieju gruomotys manuskriptu. Tam dorbam gola nav nikod, bet nu gona. Finišs.
A ite vīnkuorši pučis. Pārnejuos. Izzīdēja par jaunu itūvosor.


text:
Es jau raksieju par sovu jaunū SonyEricsson mabiļņiku. Telefons dyžan lobs! Varā, prūtams, byut bez tōs 3Mpix kameras, bet ar wi-fi…
Bet tys nu tai. Šudiņ nūpierku lobas austeņas. Ar parostōm ir tai, ka maņ jōs kreit ōrā nu ausim :( Trokōk nu kreisos – koč ar rūku i turi vysu laiku ausī. iPoda austeņas nasaprōtamā kōtrā nu ausim krita reti. ??? A eriksona nazaturā vyspōr. Arī skaņa standarta austeņom ir… nikaida. Vyss plokons i bez krōsom :(
Muns pierkums ir HPM-85 klasiskōs austeņas ar steipeņi. Auss lelas un steipeņa reguliejama. SUPER! Skaņa ir dyžan pīklōjeiga. Basi acaklō vysā sovā gammā. Pat ja klausois kluseņom. Bez vysaidim ekvalaizerim. Īspraudi un prīcojīs! Kai raksteits reklamas bukletā:
Jaudīgi neodīma skaļruņi un 30mm vadības elementi… bla bla bla.
Vēl vīna fiška, kas maņ pateik, ir vadeibas pults. Nu jōs bez pīzaskaršonōs telefonam var palaist muzykas atskaņōšanu, porteit / porslēgt dzīsmis uz prīkšu / pakaļi un maineit skaļumu.
Vysu padareišanu var sadaleit pa daļom, kū savīnoj 3,5mm štekers. Es izmonōju šū fišku un pījiudžu sovu vacū, lobū iPod Shuffle. Skaņa ir lobīka kai ar Apple ausim. Tai ka vysim īsoku! Par cenu nūkluseišu, tai kai tei ir dōvona sev atvaļinōjumam sōkūtīs.
Šudiņdīnas varūņs.


text:
Pamozam apdzeivoju sovu Mac’u. Pīrast ir dyžan vīgļi. Par tū, ka nu Linux uz Mac porīt ir stypri pateikamōk, kai nu lūgim. Nikaidu “lomku”. Strōdoj i vyss. Laikam par tū, ka Gnome ir jāmuse vysu tū lobōkū nu Mac i izmontoj. Nazynu, kai byutu, ka es byutu KDE fans.
Sazaskōrūs ar problemu, ka doks aizaug ar ikonom brīsmeigā ōtrumā, kas maņ na dyžan pateik. Drusku pamūcieju Googli un sataisieju, kap lobōk byutu.
Pa sūļim:
- Sōkumā beja vasala kopona ar ofisa ikonom:
- Sōku reikōtīs. Sataisieju katalogu Stacks sovā sātas katalogā. Nūsaukumam nav nikaidas nūzeimes.
- Itymā katalogā vāļ vīnu katalogu Ofiss, kuramā sasvīžu maņ vajadzeigūs ofisa aplikāceju eisynōjumikonas (shortcut, alias)
- Vyss! Ņiuļa izvylku katalogu Ofiss uz doka un maņ pazarōdēja steks ar ofisa ikonom. Viņ jis na vysai labi izaver :(
- Lai vyss byutu “pa smukū” var pajimt taidas kai kasteites ikonu stekim. Kasteites ir tematiski nūformietas. Sataisiejs vīns japōņs. Lopas angļu verseja vaira naeksistej, bet japōniski vāļ ir pīejama. Te es ari pajiemu kasteites. Pajem ari tu. Tagad ikonu steks ir stypri lobōkā paskotā:
Lai veicās! Pats mūciešu maku tōļōk…


text:
Vakar sōku tiemeit Bonda jaunū filmu “Kazino Rajaļa” :) Sōku, par tū ka filma ir tik gara, ka pusi tiemiešu šudiņ vokorā. Daudzi padūmōs: filma tak jau seņ izgō. Bet kiņcika Jelgavā nav :( a screenerus es natiemeju. Sagaidieju DVDRip’u super kvalitātī (2GB ar 5.1 skaņu utt). Tys ka filmā byus vysu īspiejamū SE teļefonu reklamiešona beja sagaidams. Bet taidu es nagaidieju…
Filmā īraudzieju sovu vacū lobū teļefonu: Ericsson R600!!! Viņ ar KRŌSAINU ekranu!!! Taida dobā naeksistei :) Ekrans ir malnboltais ar 4 palākō gradacejom un padsvetkas 3 (zaļais, sorkonais, oranžais) veidim, kū var uzlikt pec patikšonas, pīmāram, īejūšīm zvonim. Maņ beja sorkonais, kod zvona sīva; oranžais – ģimenei a zaļais vysim pōrejīm. Teļefons ar supereigōkū dizainu. Vēļ tagad, kod uzīt malnī porlīku SIM karti nu SonyEricsson T610 vacajā R600 un pōrs dīnas zvonūs nu jō.
Fotas nu filmas un arī muna rūka kai pādejō:


text:
Nota Bene!
Fetišs
Priekšmets, kam tiek piedēvēts pārdabisks spēks, kā rezultātā tas tiek izmantot par pielūgsmes objektu.
Fetišisms ir:
- Fetiša pielūgšana.
- Seksuāla uzvedība, kam raksturīga seksuālās dziņas orientācija uz personīgām lietām, apģērba gabaliem, bet ne uz personu pašu.
- Pārdabisku spēku piedēvēšana dažādām nedzīvām būtnēm.
Pa TV tiemieju ziņas. Sōkumā LNT, tod Panorāmu. Rōdē kai Brasas cītumā zeki šyun Latvejas armejai (NBS) jaunōs formas. Un tod parōdē NBS virsnīku, kurais tai kai pamatō jaunūs formu lītdereibu. Un navys stōstē, ka formōs sylts/solts, var/navar salikt vysus daikus/patronas/nāžus/utt., bet dzīdō, ka agrōk uz myusim tiemē kai uz lohim un apsmē par vacym tārpim :( a tagad cytu armeju karaveiri apbreinoj myusu smukōs drābeites.
Tys ir kas? Kōrtejō žurnalistu naprofesionalitātes izpausme, kod teksts teik izrauts nu konteksta, ci tys zāns ir fetišists? Laikam jau ūtrais, ja obejōs ziņōs teksti sakryta 1:1. Quo vadis?
p.s.
Un vīnā vōrdā par Dombura šovu :) Cik saprotu, vakar Gōdmaņs atzyna, ka jis ir bezspieceigs un nikō navar pasōkt lītā, kas apzūg myusus par nx10e6 Ls. Izarōda, ka ceļtnīceibā un tierdznīceibā volda karteļi, kas sagrīzušs cenas, bet tūs jōapkaroj nōkušam ministram. A pošam slabo?


text:
2009. gads
Guntars Logins, Ilmārs Pužulis, Jānis Supe, Laura Keiša, Māris Mednis, Oskars Smoļaks
Anete Selga, Arita Bērziņa, Guntars Pužulis, Kaspars Bulindžs, Katrīna Sprudzāne, Laura Mozule, Liene Misiņa, Līva Legzdiņa, Madara Šnepere, Sandis Stapkevičs
Agnese Berne, Aivis Caunītis, Annamarija Trausa, Dace Kļava, Dana Dreimane, Dita Dambe, Edgars Pundurs, Elīna Aizupe, Elvija Hvaleja, Gatis Timofejevs, Ilzīte Kaminska, Juliana Sergejeva, Kitija Ivanova, Laura Komarovska, Liene Lapiņa, Liene Šneidere, Linda Otrupa, Madara Kārņupa, Madara Keiva, Maija Demitere, Maira Zilaua, Marta Krūmiņa, Matīss Keivs, Mārtiņš Grigors, Rolands Veics, Sandija Dovgāne, Santa Kizikova, Viktorija Tastanovska, Zita Vaivoda


text:
Kū ni dīna – jauni breinumi. Šudiņ nu reita nu cīnejamo Neo (Ilmāra Poikāna) dabōju zynōt, ka pazarōdejuši “Noteikumi par 2011.gada tautas skaitīšanas programmu“. Kur beja vysaidi jautri vaicojumi ar ni mozōk jautrom atbiļdem. Bet vīns vaicojums, par kuru jau beja cepīņs, maņ īdyura mugurā. Sadaļa: 7. Etnokultūras rādītāji; Vaicojums 7.2. Valoda: Kādu valodu Jūs […]
Category: atbalsts
Neo msg
Twitterī nūteik ari nūpītnas lītas. Vakar Neo īlyka ziņōjumu: Rudens ir pienācis… Laiks atmodai… http://www.mediafire.com/file/pes3hz3aq1d40x5/explosive.tc Maņ palyka interesanti un es nūvylku failu, kas izarōdē programmas TrueCrypt fails. Aizsorgōts ar paroli. Neo gon deve mōjīņi: Vienu paroli var uzminēt – lietvārds, ko bieži lietoju, datīvā. Otra parole tiks atklāta pirms vēlēšanām. Teic nu gudrs :( Dūmōju […]
Tautas skaitīšana
Dreiži byus tautas skaiteišona, un aktivisti ir pacāluši vaicojumu par latgalīšu un līvu volūdu. MK nūsacejumi par 2011.goda tautas skaiteišonas programu (Nr. 384) vaicuojumā „Kādu valodu jūs lietojat mājās” ir viņ četri atbiļdis varianti: „latviešu, krievu, baltkrievu vai citu (īroksta kaidu)”. Un izarōda, ka 2000. goda tautas skaiteišonā īraksteitō latgalīšu volūda tyka ignorieta. Par tū […]
Tu esi tas, ko tu ēd
Ci dzer, kai itamā gadiejumā. Zamōk ir divejas biļdis nu vīna pasōkuma. Pi Kuzmich’a. Pi jō acarodās ols nu progōjušīm Jōņim. Lāčplēša “Dzintara”. Fočieju 2009:05:24 17:30:51 ar sovu K800i. Tys ir laiks, kod olu lītōm uzturā. Beja ari “svaigs” ols, kai radzams. Nu sōkuma beja tai kai pabaiss dzert. Bet garša naacašķir :) Ar vysu […]
Akcijas
Tyvojās akceja “Zemes stunda”. Es pīzadolu! Paļdis xlt par smukū baneri! A vāļ es taisūs pīzadalet školōtōju akcejā Reigā 02.04.2009. Vajag viņ rikteigi rībeigu plakatu sataiseit. Lai parōda Panorāmā…
MTZ
Roze. Nu tu maņi saproti ;) Pīzavīnōju | Atbolstu | Turu eikšus
Glāb radio!
Itū reizi runa īt na par LR 1…n, bet gon par Latgolas radeju :( Ir nūtykuse lela cyuceiba un Latvejas krutōkōs stacejas vītā skaņ kōrtejī krīvu popsas atgremōjumi. Jīm nav gona??? Ef-Ei, Aļisa pļus, uc utt… Šudiņ nu Latgolas radejas atbolsta grupas sajiemu e-postu, kuru porpubliciešu pi sevi: Sveicināti! Ja esat klausījušies Latgales radio pēdējās […]


text:
Sadūmōju nūpierkt žurnalu. Chip ru. Janusā nabeja, dūmōju patiemeit Narve$$enā. 3,14zdec! Cena 2,69! Tymā pat laikā uz žurnala raksteits: PekoMeHдoBaHHaя цeHa 50pyблeй. Nu jā es saprūtu, žurnals ir jōatvad nu Krīvejas, BET sadōrdzinōjums +169% tys ir nu narkobiznesa operas. Plyks papeirs bez DVD! Janusā es jū jiemu par 1,29Ls. Starpeiba vaira kai jiutama. Un nav runa par naudu. Varātu jau nūpierkt, bet es naasmu slaucamō gūvs. Nav i navajag! Marinejit tūs napōrdūtūs žurnalus burkōs.
p.s. Par Xakep es vyspōr narunoju – 4,xxLs. Ar pdf failu prūtams pakaļu nanuslauciesi, bet lobōk tai, nikai nikai…
Pyustušais kapitalisms mani dora nalaimeigu :(


text:
Apleicsardzeiba
Apleicsardzeiba (anglīšu: environmental protection; environmentalism, krīvu: зaщиTa okpyжaющeй cpeды, эkoлorия; latvīšu: vides aizsardzība) — ciļviecis dobyskuos apleicis sorguošona, ryupaste ap dobys resursu izglobuošonu, atjaunynuošonu i palobuošonu.
Apleicsardzeiba sasadora nu:
- konkretu leidziekļu i projektu apleicei sorguot (pīv., teirejūt iudiņus, atjaunynojūt dzeivinīku populacejis, puordorūt palīkus i leidz.);
- atsateikūšu tīseibu aktu (pīv., lykumi, kuri aprūbežoj zemis i cytu dobys resursus izlītuošonu, napaļaun pīmūrdīņa i leidz.);
- politisku i ļaudysku kusteibu, kurys vadynoj pījimt apleici sorgojūšus tīseibu aktus i īdzeivynuot apleici sorgojūšus projektus (pīv., "zaļūs" kusteiba, "zaļuos" partejis i leidz).


text:
Uorā palīk soltuoks i soltuoks, cylvākim rudiņs napateik drāgnuo laika dēļ, deļtam Rēzeknis biroja aktivisti i bīdri sadūmuoja īprīcynuot i duovynuot smaidu cytim. Nu vielmis īprīcynuot roduos ideja, kai tū paveikt – uobeļu zibakceja. Sasadorbojūt ar Z/S „Ezermala” tyka saguoduots gondreiž 200 uobuļu. Sovu dorbu pīlykom pi parunu mekliešonys i zeimeišu pīsīšonys pi kotra uobuļa. I tai mes, Rēzeknis biroja aktivisti, 15.oktrobrī iz īlys satykutūs cylvākus pasacentem īprīcynuot ar uobuļu daleišonu, kurā naītylpa ni reklama, ni prezentaceja par kaut kū nūpītnu. Dolūt uobuļus, prūtams, beja vysaidi breiži – gon pateikami, gon na tik. Bet pats golvonīs, ka pēc ignoriešonys ci rupjis atbiļdis, turpynuojom smaideit i raiseit smaidus cytim. Juopīmiņ, ja tymā trešdinī beja leits i deļtam cylvāki beja vēļ vaira saskumuši, tok breižim lykuos, ka palyka syltuoks i gaišuoks nu tim smaidim i paļdis vuordim. Īdevem uobuļus i taidim, kuri prasieja puortulkuot teksteņu iz lapenis, eipaši prīceigi beja vacuoki ļauds, kuri jau vairs natic, ka jaunīši myusdīnuos muok lobu dorbu dareit. I tīši nu jim mes dzierdiejom lobu vuordu kolnus. Piec vairuoku stuņžu staiguošonys, mierkšonys leitā, īšonys pi cylvākim ar smaidu i vuordim : „Lobadīna, „Latgolys Studentu centrs” dola vitaminus pyrma zīmys. Lai Jiusim loba dīna!”, beja pateikams nūgurums i labi padareita dorba sajiuta. Pasaver, gondreiž 200 cilvāki pasmaidēja!
Ingūna


text:
Septembra beiguos LgSC Daugovpiļs gols aicynuoja vysus interesentus iz Štabiku – jaunū LgSC Daugovpiļs biroju. Kai zynoms – Štabiks ir paslepena sovejūs sasatikšonys vīta i vyss, kas tī nūteik, ir nūslāpums, bet itūreiz drusku pastuosteišu kai myusim guoja (nu tū, kū dreikst stuosteit cytim).
Pasuokums „ Atkluoj Štabiku” beja pyrmais leluokais LgSC pasuokums jaunajā vuiceibu godā. Par vokoru tyka saraksteiti ustobu nūsacejumi – kai ir juoizavad, kas juodora i kas nūteikti nav juodora kotrā nu Štabika ustobom. Pīvadumam, kuknē ir cytim juocap blīni i juorunoj tikai atkluotys sarunys. Korydorā īeimūt, juoaizmierst kasdīna i skaļā bolsā juosoka „Vasali!”.
Kai jau Štabikā, vokora laikā, vajadzieja puorbaudeit ci tī, kuri ir atguojuši, ir pīnuoceigi Štabika bandys lūcekli. Ar dažaidu aizdavumu paleidzeibu, tyka nūskaidruoti praktyskuokī, zynūšuokī i azartyskuokī studenti.
Pošu bandys līderi vēļ da šam beja gryuts nūsaceit, bet tyvuokajā laikā byus radzams, kurs nu vysim studentim ir leluokais „zovadzila”. Tyks apkūpuoti ari īroksti par bandys dorbim i nadorbim itymā i jaunā godā, kurus publicēsim ari ite.
Daugovpiļs birojs niu atrods sev muojvītu, pasateicūt īgiutajam finansiejumam projektā „Latgaliskuos kulturys veicynuotuojis – bīdreibys “Latgolys Studentu centrs” – atbolsts 2014. godā” Vaļsts Kulturkapitala fonda konkursā.
Mes guodojam, ka jaunuos telpys dūs spāku i bandys – kūpeiguma goru, popularizēt latgaliskū Daugovpilī.
Aicynojam vysus interesentus kotru trešdinis vokoru iz Štabiku (Reigys īlu 48-3, Daugovpilī)!
Kab „sajustu” Štabiku i myus, dalikšu kaidys bildes, par kurom navariejom nikuo nūpeļneit. Puorejūs Štabika bīdrus aicynoju atpierkt cytus vierteigūs kadrus, kab biļdis natyktu sātyslopā a video napasaruodeitu – Youtube! J
Iz sasatikšonu Daugavpilī – Dagneja


text:
Nazkai aizmiersu Naktineicā īlikt ka ni Dīnys rokstu, to koč atsauci. Ite byus. Kartenis i jūs parokstus niu laikam napuorpubliceišu. koč tī varbyut ir Dīnys dīnroksta leluokuo vierteiba.
________________________________________
Vysod var atlikt raksteišonu i naraksteit var vysod. Taipat kai vysod var nadareit, nabraukt, nasajimt. Sēdēt sātā, peļnēt naudys, dzeivuot labi i pareizi. Kai vysi dora i kai ak jau ir juodora.
Tok sajem smierts ziņu i saprūti – cik labi, ka rakstieji, darieji, brauci i jiemīs. Ka nasiedieji sātā, napeļnieji naudys i nadzeivuoji labi i pareizi. Partū ka nivīns cyts tuo nabyutu dariejs, redziejs, juts i bejs. Kai jau dzeivē vyscaur tys ir – cyti tovys dzeivi nadzeivuos.
Myruse Sprukuļu Berte nu Sčastlivuos dzeraunis. Cylvāks, par kuru es asu saciejuse – juos vīn deļ maņ beja vārts aizbraukt iz Sibiri. Ar vysu gryutumu i vysu naveseleibu pyrms tam, dublim, ūdim, moškom i ērcem.
Myužeigu duseišonu jai nūmyrušai i myužeiguo gaisma lai speid jai.
Par gūdu jai, juos dzeivei i dzīsmem šudiņ diena.lv īlikšu sovys kartenis nu 2006. goda 30. juņa ekspedicejis Sčastlivajā i sovu raksteitū Sibira stuostu gobolu “Kiukoj uora dzagiuzeite”.Varātu tikai saiti dūt iz cytu resursu, tok maņ ruodīs, ka var īlikt i vysu tekstu. Kurs gribēs, puorskaitēs.
Ituo teksta es nikod nabyutu pīrakstiejuse, kab na Bertys Sprukuļ nu aizlaiku laikim atguoduotuos i nu suoku nadzīdomā bolsā saceituos, piečuok īsadzīduotuos dzīsmis par dzagiuzeiti, kas bādoj par sovim kūkim taipat, kai meituška par sovim bruolim, kas pagaisuši karā.
I maņ prīca, ka tei dzīsme ir dzeiva. Jū niu dzīd Ondrupenis folklorys ansamblis “Sovvaļnīki”.
Taidā reizē saprūti, cik myužeiba ir moz, ka vysu taipat nūsoka eisa šaļteņa – kod Sprukuļu Berta atguoduoja tū dzīsmi i dzīduoja. I kod ļauds Latgolā jū niu dzīd. Par dzagiuzeiti, kam pītryuka treju kūku. Taipat kai dzīduotuojai treju karā kautūs buoleleņu, kuru kaulus balynoj saule i motus purynoj viejs.
Cik ta gara dzīsme ir – puors minotu. A tymūs minotūs izskaņ kaida cylvāka dzeive i vysu dzīsmis dzīduotuoju myuži, cikom vacuo dzīsme tyka da myusu laika i myusu laika dzīduotuoju.
________________________________________
Ite Sprukuļu Bertys dzīduotuo latgalīšu tautys dzīsme “Tymsa, tymsa tei eglīte”. Atlaidit, nūfilmeits šķeibi – steigā i ar fotoaparatu – jei pieški suoce dzīduot i nabeju da tuo ni reizis filmiejuse.
[youtube=http://www.youtube.com/watch?v=9Yp67hCwdL4&feature=channel_page]
Soka, ka cīši skumeiga jai itei dzīsme. Tok cytys vēļ skumeiguokys. I maņ cīši pateik, ka tī vīnu šaļti īsadzīdoj meža putyni. Taišni tymā vītā, kur Berta dzīd par putynim.
Nu dzagiuzeitis maņ kotru reizi šārpys īt par kauli, tok dzīsmei ir tikai audio fails. Kina tikai pādejam paņteņam.
________________________________________
A ite muns stuosts par Sibiri “Kiukoj, uora dzagiuzeite“.


text:
Progōšō goda beigūs kļuvu par Volvo V70 saiminīku. Mašiņa vnk zvārā!!! Saleidzinūt ar myusu vacū, lobū Mazda 323. Traktoreits ar 1,7l turbodīzeli, kū spācynoj interkuļers. Tai kai saime nu jau ir 4 cylvāku sastōvā + roti, siedekļi, pamperi, utTT, mazdā palyka pašauri. Tod meklieju LELU mašiņi. Vojadžerus es īneistu – fftoppku! A6 ir pōrōk opols – rezultatā mozs īkšā. Range Rover sport ir miļionarim. Palyku pi V70. Lītavā tymā dīnā nikō super nabeja (ar mašiņom nu ASV ir lels čakars pi reģistracejas, benzins ir ZLO), palyka viņ vīns kandidats – salauzta mašina nu .it par lobu cenu. Vot tagad viņ motors jōsataisa :)
Jau sōku krist panikā – PDF grōmotu na haļavu netā nav :( Pļaaaaa! BET tod atrodu super štuku: VADIS. VADIS abreviatura nūzeimej: Volvo Aftersales Diagnostic Information System (info). Dabōju torrentu kur sapakōti 3GB infas un vēļ krīvu volūdā! Uŗa!
Ar taidu DIY mašiņi var sataiseit jebkurš goŗe-meistars servisā :)
Tagad mani mūka vaicijums par kabeļa izgatavōšanu, sova auto diagnostikai ;)
Baba Toņa inžeņers
Progōšō goda beigūs kļuvu par Volvo V70 saiminīku. Mašiņa vnk zvārā!!! Saleidzinūt ar myusu vacū, lobū Mazda 323. Traktoreits ar 1,7l turbodīzeli, kū spācynoj interkuļers. Tai kai saime nu jau ir 4 cylvāku sastōvā + roti, siedekļi, pamperi, utTT, mazdā palyka pašauri. Tod meklieju LELU mašiņi. Vojadžerus es īneistu – fftoppku! A6 ir pōrōk opols – rezultatā mozs īkšā. Range Rover sport ir miļionarim. Palyku pi V70. Lītavā tymā dīnā nikō super nabeja (ar mašiņom nu ASV ir lels čakars pi reģistracejas, benzins ir ZLO), palyka viņ vīns kandidats – salauzta mašina nu .it par lobu cenu. Vot tagad viņ motors jōsataisa :)


text:
2010. goda 30.septembrī 15.00 Rēzeknē Atbreivuošonys alejā 95 (Rēzeknis nūvoda pošvaļdeibys siežu zalā) nūtiks fotokonkursa „Eiropa Latgalē: lobs loba namaitoj” nūslāguma pasuokums, kura laikā ir paradzāta fotografeju izstuodis atkluošona, konkursa dalinīku apbolvuošona, sasatikšona ar profesionalim fotografim.
Pasuokumā pīsadola dobys fotografs Andris Egleits ar lekceju “Dabas fotogrāfija” i Juoņs Mednis ar lekceju “Kas veido labu fotogrāfiju? Mani labākie darbi”.
Piečuok piec fotografu lekceju- fotokonkursa dorbu izstuodis atkluošona i dalinīku apbalvuošona.
Pasuokumā aicynuoti pīsadaleit vysi fotokonkursa dalinīki, dizaina i muokslys studenti i vysi, kurim pateik fotografeit, fotografeitīs i viertīs fotografejis!
Vaira informacejis Dagneja Bramane mob. 28362243 lgsc-rezekne@inbox.lv, Juoņs Sutins, tālr. + 371 64622695


text:
Latgalīšu ortografeja asūte lobs biznesa projekts.
Puorskaitieju itaidu komentaru, pasabreinuoju. Puorskaitieju ūtru, suoču dūmuot.
Tai laikam ir. Normali cylvāki, pyrms kū nabejs dora, apriekinoj sovu peļņu.
Kū ideja trokuoka, tū peļņai juobyut leluokai. Risks atpeļnej īguļdeitū kapitalu, ka juo nasaīt pagaisynuot tuo poša riska deļ.
Izdūmuojom, ka gona gaideit nu vaļsts tū, kuo jei nav ni spiejeiga dūt, ni ari gryb voi kod nabejs varātu gribēt garantēt.
Tys ir, juos varys aparats, partū ka vaļsts to asam i mes ar tevi, i sābru Ontons.
Reikuosim poši latgalīšu rokstu volūdys kursus. Apsavērsim – vajag juos kaidam voi tikai pošim. Pasadalēsim – ka zynim mes, lai zyna i cyti.
Informaceja dzeivoj, puorsavītojūt nu vīna cylvāka da ūtra. Cikom cylvāks runoj ar cylvāku, ir volūda. Kod volūda palīk tikai vuordneicā, lementarī i lyugšonu gruomateņā, nav ari volūdys. Kod volūdys nav školā, juos ar laiku nav ari gruomotuos, saimē i sapynūs.
Pryuši izdūmuoja, ka lobuok runuos vuocyski. Pryuši palyka, volūda pagaisa. Pagaisa volūda, pagaisa i pryuši.
Skaitu, kū roksta cylvāki, kas pīsasoka kursim. Cik daudz ir ļaužu ar pagaisynuotom saknem.
Mama ar tēti runuoja latgaliski, ka beja pi babys ar dzedu. Mašynā, kod brauce iz dzerauni, runuoja. Sātā nikod. Es cīši grybātu īsavuiceit koč puors vuordu babys volūdā.
Tuos ir tikai treis paaudzis. Volūdys vaira nav.
Latvejis Nacionalajā bibliotekā, vēļ vacajā kuormā, nu šudiņdīnys vokora byus latgalīšu rokstu volūdys kursi. Dzeiva volūda, na gruomotys i konservi. Cylvāku saziņai, sarakstei dūmuota, runuota, dzīduota, smīta, sepineita, saceita, šveiksteita, na tikai senejuos gruomotuos puorskaitama.
Gruomotuos byus vysod. Zynuosi volūdu, atrassi i puorskaiteisi. Zynuotnīki vysod varēs pieteit.
Niu ir pādejais laiks runuot i lītuot rokstūs.
Kur ta cytur, ka ni bibliotekā īsavuiceit raksteibu. Pi vysu tūs gruomotu, burtu i nūglobuotuos informacejis. Dalikt pasauļa informacejis tūrņam sovu mozumu, atrast tī seve.
Kū vaira volūdu zyni, tū vaira informacejis atsasadz. Ka labi zyni dzymtū volūdu, atsasadz vēļ vaira. Varbyut atsagrīž tovs dzeds i baba, a varbyut – tu pats.
Breivā vaļstī breivam cylvākam navar aizlīgt tuo, kas ir īraksteits Vaļsts volūdys lykumā – ka vaļsts apsajem aizsorguot, saglobuot i atteisteit latgalīšu rokstu volūdu.
Ka tuo vajag maņ i tev, taitod tuo vajag myusim. Taitod mes varim sasarunuot sovā storpā, taitod volūda ir dzeiva.
Ka tuo aizavajag i cytam, mes varim īdūt, pasadalēt ar sovu zynuošonu. Cikom volūda ir runojama i skaitama, na tikai skaitama. Cikom ir kū dūt i ir kam dūt.
Ka jau es asu vaļsts i ka jau vaļsts navar dareit tū, kuo varu dareit es, taitod vaļsts nav i es doru.
Tik tuoli par volūdys vuiceibom kai biznesa projektu.
Ir tikai vīns mozs i nu molys pavysam naradzams seikums. Nivīns par itū dorbu i īguļdeitū laiku naudys nasajem.
Ari par nūsacejumu izstruoduošonu, jūs izdūšonu, izsyuteišonu Latgolys školom. Ni santima.
Tys nav biznesa projekts. Tei ir cylvāku interese i gribeišona aiz seve pamest i cytim dūt kū vaira par anonimim škārsteikla komentarim.
Tys ir myusu laiks, energeja i nauda, kū varējem izlītuot daudz lobuok i efekteiguok, par pīmāru, taisūt kaidu sabīdreibys leluma pīpraseitu preci (a sabīdreibys vairumam ka tik labi paēst i pasavērt gultā teļvīzeri), par kū sajimtu naudu nu Latvejis bagaturu, vaļsts pasyutiejuma, školu, īstuožu i cylvāku.
Na dorūt kū vaļsts varai līku i sabīdreibys lelajam vairumam navajadzeigu, kuo dareituojus nūrej poši latgalīši.
Tok ka nivīns trokais i duraks nu laika gola nabyutu dūmuojs par latgalīšu raksteibu, juos nabyutu ni taidim voi itaidim burtim, ni rūkrokstūs, ni gruomotuos, ni datorūs.
Vēļ lobuok, ka par munu dorbu samoksoj taipat kai par cyta taiseitu montu, partū ka autori asam vysi. Īguļdeitais laiks i energeja, pruots i talants nu tuo nasamaina, tok tymā pošā laikā ir izvēle – dariet tū, par kū moksoj, voi dariet tū, kas dora prīcu.
Taids i bizness. Dori, kuo masai navajag. Dori par sovu naudu i sovā laikā.
Es tik dūmoju. A kam maņ pierkt Latvejis maizi, gali i svīkstu.
Lītuvīšu i kīnīšu prece ir lātuoka. Taipat kai lātuoka i lobuoka kaidam pasaruod uorzemu literatūra voi uorzemu volūda.
Izvēle pierkt sovu, koč duorgu preci, ir tikpat iracionala kai skaiteit sovu literaturu voi lītuot sovu raksteibu.
A kurs ta cyts juos skaiteis. Naba jau kīnīši.
Gols golā, āzdams lītuvīšu svīkstu, vari runuot latgaliski, a, āzdams latgalīšu svīkstu, par latgalīti napaliksi.
Taids i bizness.
Bibliotekā parunuot babys volūdā.
Publiceits ite.